Kerajaan akan sediakan bantuan bersasar dalam tempoh terdekat, kata Muhyiddin

Perdana Menteri Muhyiddin Yassin mengumumkan hari ini kerajaan akan menyediakan bantuan secara bersasar dalam tempoh terdekat kepada kumpulan rentan, terutamanya golongan miskin serta golongan yang mengalami kehilangan pendapatan.Katanya, ia termasuk meningkatkan sokongan kepada perniagaan, khususnya perniagaan yang masih tidak dapat beroperasi dan perniagaan yang sedang dalam proses pembukaan semula pasca perintah kawalan pergerakan (PKP).“Kerajaan akan memberi tumpuan kepada sistem penyampaian awam, terutamanya bagi memastikan bantuan sampai kepada semua yang memerlukan, menyegerakan pelaksanaan projek pembangunan serta mengurangkan karenah birokrasi supaya aktiviti ekonomi kembali rancak sehingga ke peringkat akar umbi dan menggalakkan pelaburan baharu dari dalam dan luar negara.“Keempat, memberi fokus utama kepada agenda pendigitalan selaras dengan pertumbuhan sumber kekayaan baharu dan transformasi ekonomi negara dalam aktiviti yang berasaskan pengetahuan dan inovasi,” katanya semasa berucap pada Majlis Amanat Perdana Setahun Malaysia Prihatin di Putrajaya hari ini.Dalam pada itu Muhyiddin berkata, kerajaan antara lain akan memberi tumpuan kepada pelaksanaan Dasar Pendidikan Digital.Katanya, ini akan menyediakan generasi fasih digital yang menguasai pengetahuan dan kemahiran digital serta berupaya menghasilkan inovasi menggunakan teknologi digital.Menurut Muhyiddin, ia sekali gus akan melonjakkan kualiti pendidikan negara kita agar menjadi antara yang terbaik di dunia.“Kedua, meningkatkan kompetensi dan pembangunan profesional pihak berkepentingan berkaitan kepimpinan dan pengintegrasian teknologi digital dalam pendidikan.“Ketiga, merapatkan jurang digital bagi melahirkan warganegara yang bertanggungjawab dan berfungsi dalam masyarakat berilmu berlandaskan nilai murni (knowledge virtue-based society),” katanya.


E-dompet Shopee umum penajaan ‘push cart’, inisiatif bantu peniaga B40

Syarikat e-dagang Shopee melalui aplikasi e-dompetnya, ShopeePay mengumumkan penajaan “push cart” atau kereta sorong dan beberapa cagaran relevan kepada peniaga mikro B40 sebagai sebahagian daripada inisiatif kempen #ShopeeGivesBack.Dalam sebuah kenyataan hari ini, Shopee berkata sebilangan peniaga mikro terjejas akibat pandemik dan kehilangan sumber pendapatan mereka.“Inisiatif ini bertujuan membantu peniaga-peniaga tersebut memulakan semula perniagaan mereka serta sebagai batu loncatan untuk pemulihan,” katanya.Menurut Shopee, inisiatif “push cart” yang dilengkapi bumbung, rak dan ruang penyimpanan akan diedarkan kepada lebih 100 peniaga sepanjang November.Inisiatif itu juga merupakan kerjasama syarikat tersebut dengan beberapa kerajaan negeri termasuk Terengganu, Perak, Pulau Pinang dan Sarawak, serta kementerian Wilayah Persekutuan.Setakat Oktober, katanya, 20 peniaga di Terengganu telah menerima “push cart” tersebut.Selain itu, Shopee berkata pihaknya akan menggandakan usaha bagi membantu pendigitalan peniaga-peniaga dengan membolehkan penerimaan transaksi tanpa tunai melalui e-dompet dan menawarkan insentif khas bagi membantu peniaga meningkatkan jumlah pendapatan.“Ini termasuk menyediakan sebuah laman mikro yang menampilkan peniaga-peniaga tersebut di aplikasi Shopee serta baucar ShopeePay di Deals Near Me yang menawarkan pulangan tunai RM3 dengan pembelanjaan minimum RM6 hingga 31 Disember 2021.“Pada masa yang sama, pengguna-pengguna ShopeePay berpeluang menerima pulangan tunai sebanyak RM3 dengan pembelanjaan minimum RM15 apabila mereka mengunjungi gerai-gerai ini,” kata kenyataan itu lagi.Baucar Deals Near Me merupakan ciri atas talian ke luar talian atau “online-to-offline” (O2O) yang menggunakan perkhidmatan berasaskan lokasi untuk memudahkan para pengguna menemui Baucar ShopeePay yang disediakan para peniaga berhampiran mereka termasuk gerai bazar, kafe, restoran, dan penyedia perkhidmatan.Mengulas mengenai inisiatif ini, Ketua ShopeePay Malaysia Alain Yee berkata, pasaran e-dagang Malaysia berkembang dengan mantap, penggunaan kaedah pembayaran digital oleh pengguna juga turut menunjukkan peningkatan.“Kami komited untuk menyokong dan mendigitalkan perniagaan, serta menghubungkan mereka dengan pelanggan baru sambil memperkasakan mereka untuk terus berkembang dan berjaya di platform kami,” katanya lagi.Syarikat e-dagang Shopee sering melakukan inisiatif melalui aplikasi e-dompetnya, ShopeePay di mana ia banyak memberikan pulangan kepada peniaga-peniaga yang menggunakan platform tersebut dalam perniagaan mereka.Ia termasuk menerima peniaga bazar Ramadan dan Aidilfitri untuk menggunakan platform tersebut ketika ramai peniaga tidak dapat membuka perniagaan di bazar Ramadan dan perayaan ekoran perintah kawalan pergerakan dilaksanakan bagi membendung pandemik Covid-19.


Ketua pesuruhjaya SPRM dakwa Lalitha tidak boleh dipercayai

Ketua Pesuruhjaya Suruhanjaya Pencegahan Rasuah Malaysia (SPRM) Azam Baki mendakwa penyelidik kanan Pusat Memerangi Kronisme dan Korupsi (C4), K. Lalitha sebagai individu tidak boleh dipercayai dan bukan seorang wartawan penyiasat seperti yang diakuinya.Azam, 59, yang menjawab pernyataan pembelaan Lalitha terhadap saman fitnahnya, yang difailkan menerusi Tetuan Ibrahim & Fuaadah hari ini, turut mempersoalkan dakwaan wanita itu mempunyai hubungan kerjaya yang baik dengannya (Azam) dan kakitangan suruhanjaya itu.Azam menafikan dakwaan hubungan baik itu dan menegaskan (sekiranya dakwaan itu betul), ia sepatutnya memudahkan lagi kerja wanita itu untuk mendapatkan pengesahan daripadanya sebelum mengarang dan menerbitkan artikel dan ciapan fitnah tersebut.“Sebaliknya, defendan (Lalitha) mengarang, menerbitkan dan menerbitkan semula artikel dan ciapan itu tanpa mendapatkan pengesahan dan maklum balas dari saya terlebih dahulu.“Pernyataan defendan di sini jelas bertujuan untuk mengelirukan mahkamah dengan mendakwa kononnya dia mempunyai hubungan kerja yang baik dengan saya dan kakitangan saya sedangkan saya dan SPRM tidak pernah mempunyai sebarang hubungan kerja secara peribadi dengannya,” dakwanya.Azam berkata defendan juga tidak memberikan sebarang butiran berkenaan nombor pemberi maklumat yang sepatutnya beliau miliki selaku seorang pemberi maklumat berdaftar dengan pihak berkuasa.“Selaku ‘wartawan penyiasat’, adalah suatu perkara asas baginya untuk mendapatkan maklumat penuh atau sekurang-kurangnya nama penuh pegawai SPRM yang dikenali sebagai ‘Hong’ dan nombor pemberi maklumat yang diberikan oleh pihak berkuasa (seperti yang didakwanya dalam pernyataan pembelaan),” dakwa Azam.Sementara itu, peguam Mohamed Ibrahim Mohamad yang mewakili Lalitha ketika dihubungi pemberita hari ini berkata pengurusan kes saman itu ditetapkan pada 8 Mac.Pada 12 Januari lalu, Azam, memfailkan saman terhadap Lalitha, 49, atas dakwaan menerbitkan artikel memfitnah berkaitan pembelian saham yang disiarkan oleh portal agensi berita Independent News Service (INS).Azam mendakwa Lalitha telah mengarang dua artikel bertajuk Business Ties Among MACC Leadership: How Deep Does It Go? (Bahagian 1) dan Business Ties Among MACC Leadership: How Deep Does It Go? (Bahagian Dua) yang pertama kali diterbitkan dalam INS pada 26 Oktober sebelum kedua-dua artikel diterbitkan semula pada 15 Disember tahun lepas. Plaintif mendakwa defendan turut berkongsi pautan artikel itu di laman Twitternya atas nama @LalithaVelvet untuk disebarkan kepada umum dan pautan kepada kedua-dua artikel masih boleh diakses (semasa saman itu difailkan).Azam mendakwa tajuk artikel itu adalah sensasi, bersifat skandal dan menjengkelkan kerana ia dikarang dan diterbitkan semula dengan niat jahat bagi memberi kesan serta gambaran yang amat buruk kepada pembaca bahawa plaintif seorang penjawat awam yang korup atau menyalahgunakan kedudukannya sebagai seorang pegawai tinggi SPRM untuk kepentingan sendiri atau adik-beradiknya.Sementara itu, Lalitha menerusi pernyataan pembelaan difailkan pada 3 Februari lepas mendakwa kandungan artikel dan ciapannya membabitkan Azam diperoleh daripada sumber yang sah.


Siti Bainun jerit, marah, persoal siapa beri air pada Bella, kata saksi

Seorang saksi memberitahu Mahkamah Sesyen semalam bahawa pengasas Rumah Bonda, Siti Bainun Ahd Razali pernah menjerit dengan nada marah menyoal siapa yang memberi air kepada remaja perempuan sindrom down yang dikenali sebagai Bella semasa berada di sebuah kondominium di Wangsa Maju, Kuala Lumpur.Pegawai Penyelidik Undang-Undang di sebuah firma guaman, Suhana Zam, 40, bagaimanapun berkata, selepas mengetahui Haiza yang merupakan kakak angkatnya (Suhana) memberikan air kepada Bella, Siti Bainun terus merendahkan nada suaranya pada kejadian 14 Jun 2021.“Ketika itu Yasmin (Yasmin Nahar Mahmood iaitu saksi pendakwaan kelima) pergi ke arah Bainun dan memberitahu ada orang bagi air kepada Bella. Tiba-tiba Bainun jerit sangat kuat dan bertanya, siapa bagi kepada Bella dengan nada marah.“Saya dan beberapa penghuni kondominium lain sangat terkejut. Kemudian Kak Haiza beritahu dia yang memberi air kepada Bella.“Kak Haiza kemudian bertanya apa masalahnya dan Siti Bainun kemudian menjawab ‘oh akak ke yang bagi, bukan apa Bella ini kalau minum dia suka kencing. Kak Haiza kemudian menjawab memang lah kalau minum akan kencing,” katanya semasa pemeriksaan utama oleh timbalan pendakwa raya Nor Azizah Mohamad pada perbicaraan kes Siti Bainun.Ketika disoal balas peguam Mohammad Farhan Maaruf berhubung kelibat yang dilihat pada tengah malam di tepi peti sejuk ketika Suhana membuat kerja-kerja pejabat di kondominium, tahun lepas, saksi itu berkata kelibat itu adalah Bella dan bukannya hantu.Ditanya peguam itu sama ada beliau tidak takut melihat susuk tubuh berdiri di hadapan peti sejuk dalam keadaan tidak bergerak pada waktu tengah malam, saksi pendakwaan kelapan itu menjawab; “tidak takut”.Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.Perbicaraan di hadapan hakim Izralizam Sanusi bersambung Khamis ini.


Sebanyak 12 kes subvarian Omicron Arcturus dilaporkan di Malaysia

Sebanyak 12 kes Covid-19 subvarian XBB.1.16 atau Arcturus telah dilaporkan di Malaysia dan kesemuanya bergejala ringan dan stabil.
Menteri Kesihatan Dr Zaliha Mustafa berkata daripada jumlah kes itu, sebanyak enam kes dikesan di Sarawak, empat di Selangor dan dua di Wilayah Persekutuan Kuala Lumpur.
Menurutnya subvarian di bawah famili varian Omicron ini terbentuk hasil gabungan atau rekombinan varian BA.2.10.1 dan BA.2.75 dan sehingga 2 April lepas,  ia telah dikesan sekurang-kurangnya di 31 buah negara di seluruh dunia termasuk di Malaysia.
“Pertubuhan Kesihatan Sedunia (WHO) telah mengelaskannya sebagai Variant of Interest (VOI) sejak 17 April 2023. Ini bermakna hasil penilaian risiko Kumpulan Pakar Teknikal Evolusi Virus SARS-CoV-WHO telah menilaikannya sebagai suatu subvarian yang memerlukan perhatian, tetapi tidak diletakkan dalam kelas varian di bawah pemantauan,” katanya dalam kenyataan di Putrajaya semalam.
Beliau berkata walaupun Malaysia telah mengenal pasti varian XBB.1.16 ini sejak Mac 2023, keadaan jangkitan Covid-19 masih lagi terkawal dan tidak membebankan kapasiti perkhidmatan kesihatan di klinik dan hospital.
Beliau berkata penilaian risiko peringkat global melaporkan risiko jangkitan dan keterukan kes yang disebabkan oleh subvarian XBB1.16 adalah lebih rendah dari subvarian XBB.1.5 dan varian atau subvarian lain yang telah dilaporkan sebelum ini.
Mengenai situasi Covid-19 dalam negara, Dr Zaliha berkata kes terkini yang dilaporkan pada Minggu Epidemiologi (ME) 16/2023 telah turun sebanyak 6.4% iaitu daripada 5,149 kes pada ME 15/2023 kepada 4,817 kes.
Beliau berkata varian Omicron kekal sebagai satu-satunya varian yang sedang menular dan sehingga kini sebanyak 70.97 peratus (18,319 kes) daripada jumlah kumulatif kes yang dijangkiti, dikategorikan sebagai Variant of Concern (VOC) dan VOI jenis varian Omicron dan subvariannya.
Justeru, Dr Zaliha berkata Kementerian Kesihatan (KKM) mengingatkan orang ramai agar terus mengamalkan TRIIS (uji, lapor, asing, maklum dan dapatkan rawatan) bagi yang bergejala dan bagi individu yang disahkan positif Covid-19, perlu melakukan pengasingan kendiri dengan segera untuk tempoh yang ditetapkan.
Menurutnya KKM juga akan terus memantau situasi dan varian atau subvarian Covid-19 di dalam dan luar negara selain memastikan kesiapsiagaan perkhidmatan kesihatan berada dalam keadaan yang optimum bagi memastikan kesejahteraan rakyat untuk hidup bersama virus Covid-19 dengan selamat.


Kekal bersama PN adalah konsensus bersama dalam BN, kata presiden MCA

Presiden MCA Wee Ka Siong berkata partinya akan kekal bersama Barisan Nasinal (BN) dan keputusan yang dibuat secara konsensus oleh gabungan itu.Dalam sebuah respons terhadap bekas presiden Umno Najib Razak, Wee berkata MCA sentiasa mengingati jasa Umno dalam membantu parti itu ketika berdepan pilihan raya dan akan kekal bersama gabungan politik itu.“MCA sentiasa mengenang budi dan tidak lupa jasa dan bakti Umno yang membantu calon MCA, Wee Jeck Seng menentang calon PH (daripada Bersatu) dan kemudian menang PRK Tanjung Piai pada 16 November 2019.”Menurut Wee, perhimpunan agung MCA pada 7 Mac 2021 memutuskan kekal bersama BN.BN sebuah gabungan politik yang diasaskan Umno, MCA dan MIC sejak sebelum kemerdekaan negara.“Itu pendirian jelas dan MCA tidak pernah berhajat menyertai mana-mana gabungan parti politik yang lain,” katanya.Bagaimanapun, Wee berkata MCA berpegang kepada keputusan bersama BN untuk menyertai kerajaan PN.“Pada Mac 2020, Dewan Tertinggi BN memutuskan bahawa ahli-ahli Parlimen secara en bloc menyertai kerajaan PN dan secara lantang menyatakan pendirian ‘no PKR & no DAP’.“MCA menyokong keputusan BN secara kolektif. Selagi ketetapan BN tersebut tidak diubah, maka MCA berpegang teguh kepada ketetapan yang diluluskan secara konsensus dalam BN sebagaimana yang diamalkan sejak sekian lama,” katanya.Terdahulu, dalam sebuah hantaran Facebook, Najib dilihat mempersoalkan MCA yang dianggap sudah melupakan Umno sebagai sekutu politiknya.Najib memuat naik video yang memaparkan aktivis Umno membantu calon MCA ketika PRK Tanjung Piai pada 2019.Najib dipercayai merujuk keputusan MCA yang turut serta mengumumkan sokongan terhadap kerajaan PN pada sidang media yang diketuai Timbalan Perdana Menteri Ismail Sabri Yaakob 6 Ogos lalu.Mengulas lanjut, Wee berkata BN sentiasa mengamalkan konsensus bersama dalam perbincangan sebelum mengambil keputusan politik mereka.“BN adalah platform kita bersama. Ramai yang mungkin keliru bahawa apa yang dibincangkan dan diputuskan dalam Majlis Tertinggi (MT) parti komponen akhirnya akan dibawa ke Dewan Tertinggi BN untuk pertimbangan bersama semua parti komponen.“Selama ini, itu jua mekanismenya,” katanya.


PAS masih berharap tidak bertembung dengan Umno pada PRU15

PAS masih berharap dapat mewujudkan persefahaman dengan Umno bagi mengelak berlakunya pertembungan tiga penjuru dalam Pilihan Raya Umum ke-15 (PRU15) terutama di Kelantan.
Naib Presiden PAS Mohd Amar Nik Abdullah berkata parti itu bersedia dengan segala kemungkinan termasuk menerima keputusan Umno Kelantan yang mahu bergerak secara solo pada PRU15, dan akur jika terpaksa berlawan dengan Umno.
“Jika Umno Kelantan memang berkeras bergerak solo kita hadaplah... nak buat macam mana. Saya pernah sebut dahulu kita bersedia dengan segala kemungkinan. Kalau kita terpaksa berlawan dengan Umno pun kita akan lawan.
“Cuma kita harap ini tidak berlaku. Kita nak supaya sekurang-kurangnya ada persefahaman supaya tidak bertembung tiga penjuru,” katanya.
Beliau berkata demikian kepada pemberita selepas Himpunan Perikatan Nasional Kelantan di sini malam tadi.
Mohd Amar yang juga timbalan menteri besar Kelantan berkata persefahaman antara PAS dan Umno juga perlu bagi mengelak Pakatan Harapan (PH) menang.
“Persefahaman itu perlu kerana PAS tidak mahu PH menang bukan sahaja di Kelantan tetapi di seluruh negara, malah hasrat tersebut diharap dapat difahami oleh pemimpin Umno,” katanya.
Beliau berkata berdasarkan rekod pertembungan tiga penjuru di Kelantan, PAS yakin masih mampu bertahan.


Pakistan sekat media siar ucapan bekas PM Imran Khan

Pihak berkuasa media Pakistan melarang saluran televisyen satelit daripada menyiarkan ucapan bekas perdana menteri Imran Khan, lapor Agensi Akhbar Jerman (dpa).
Electronic Media Regulatory Authority (PEMRA) mengenakan larangan itu pada Ahad selepas Khan dalam ucapannya pada satu acara di Lahore yang didakwa mempunyai unsur provokasi dan menggalakkan kebencian.
Bekas perdana menteri itu dikatakan cuba mengelak daripada ditahan dan mendakwa seorang bekas ketua tentera menjadi dalang kepada penyingkirannya. Beliau juga menuduh agensi perisik negara itu menahan dan menyeksa pembantu politiknya.
PEMRA menuduh Khan melemparkan tuduhan tidak berasas terhadap institusi dan pegawai kerajaan serta menimbulkan kebencian melalui kenyataan provokasinya.
Beberapa jam kemudian, pihak berkuasa menggantung lesen ARY News kerana melanggar perintah dan menyiarkan ucapan Khan.
Suruhanjaya Hak Asasi Manusia Pakistan (HRCP) mengkritik langkah itu dan menyifatkan ia sebagai langkah menyekat kebebasan bersuara.
Tindakan melarang saluran televisyen untuk menyiarkan secara langsung atau rakaman ucapan seorang pemimpin politik bukan perkara baru di Pakistan.
Pada 2020, PEMRA menyekat daripada menyiarkan ucapan bekas perdana menteri Nawaz Sharif semasa Khan masih memegang jawatan.
Khan, yang berkuasa selepas pilihan raya pada 2018 telah disingkirkan oleh parlimen pada April tahun lalu melalui undi tidak percaya dan sejak itu beliau berdepan pelbagai tindakan undang-undang.
Antaranya, didakwa melakukan pengubahan wang haram, mencuri hadiah mahal, menyembunyikan aset dan mengumpul dana haram untuk partinya di Amerika Syarikat, India dan Eropah.


Lagi penumpang AirAsia X tampil tuntut bayaran balik

Usaha mendapatkan semula bayaran balik tiket penerbangan AirAsia X yang dibatalkan sejak 2020 terus rancak apabila penumpang syarikat penerbangan itu terus tampil menyuarakan rasa tidak puas hati secara terbuka.Lui Thiam Fah berkata, dia tidak menerima sebarang bentuk bayaran balik bagi 11 tiket penerbangan yang dibelinya pada tempoh antara 7 Jun hingga 14 Oktober, 2020.Menurut Lui yang merupakan seorang pelanggan setia, dia sering menggunakan perkhidmatan AirAsia X untuk berjumpa dengan keluarganya yang menetap di Sydney, Australia, malah, syarikat penerbangan tambang murah itu sentiasa menjadi pilihan pertama sekiranya dia ingin mengembara ke luar negara.“Sebelum isu bayaran balik ini berlaku, saya pasti akan tempah tiket penerbangan bersama AirAsia dua kali seminggu,” katanya kepada MalaysiaNow.“Boleh katakan saya sudah terbang bersama AirAsia X hampir ke semua destinasi mereka. Ini menjadikan saya sebagai pelanggan setia.”Namun begitu, Lui berasa sangat kecewa apabila “kesetiaannya” menggunakan perkhidmatan syarikat penerbangan itu seolah-olah tidak dihargai apabila dia tergolong antara penumpang yang masih menunggu bayaran balik sejak 2020.Berdasarkan dokumen ditunjukkan Lui, semua tiket penerbangan yang dibelinya dianggarkan berjumlah RM2,500 – jumlah yang dianggarkan sedikit baginya.Lui menjelaskan, tujuan sebenar dia meluahkan rasa tidak puas hati adalah kerana isu bayaran balik ini menyentuh soal integriti dan mencerminkan layanan syarikat tersebut terhadap pelanggannya.Malah, Lui turut menyifatkan sembang talian AVA AirAsia sebagai tidak berguna apabila ia tidak membantu dia dan penumpang-penumpang lain menyelesaikan isu yang mereka hadapi.“Bukannya saya tiada duit. Tetapi saya merasakan hak saya seperti diabaikan.“Saya akan terima apa saja bayaran balik yang ditawarkan termasuk kredit, tetapi saya masih tidak menerima apa-apa,” katanya.Baru-baru ini, penumpang-penumpang AirAsia X menggesa pihak syarikat itu tampil menjelaskan mengapa sukar untuk memulangkan semula bayaran balik dalam bentuk tunai.Malah, mereka turut mengakui bingung dengan kenyataan Ketua Pegawai Eksekutif AirAsia X Benyamin Ismail pada 15 Jun yang menjelaskan bahawa syarikat itu tidak boleh memberi bayaran balik kepada penumpang disebabkan undang-undang.Pada sidang media itu, Benyamin menjelaskan bahawa AirAsia X sudah melalui proses penstrukturan di mahkamah dan undang-undang menyatakan mereka tidak boleh berikan bayaran balik tunai kepada sesiapa, termasuk pemiutang.Dalam pada itu, Lui mengakui sudah tawar hati dengan AirAsia X dan kini dia sering mengembara ke luar negara termasuk melawat keluarganya di Sydney menggunakan perkhidmatan penerbangan lain.“Sebabkan isu ini, saya sudah serik. Justeru, saya kini memilih terbang bersama Scoot Airline atau Singapore Airlines yang mana saya perlu singgah ke Singapura sebelum dibawa ke Sydney.“Walaupun seperti melecehkan, tetapi saya lagi rela melalui proses itu,” katanya.Tambah Lui, dia hanya akan kembali terbang bersama AirAsia X pada masa hadapan sekiranya pihak syarikat itu mengotakan janji dan tampil meminta maaf secara umum kepada orang ramai terutama penumpang mereka disebabkan situasi ini.Sementara itu, pemeriksaan MalaysiaNow di sosial media mendapati beberapa penumpang AirAsia X yang menetap di Australia Barat berjaya mendapatkan semula bayaran balik tiket penerbangan mereka.Beberapa posting yang dimuat naik menjelaskan mereka memfailkan aduan menerusi Western Australia (WA) Consumer Protection.Bagaimanapun, WA Consumer Protection ketika dihubungi MalaysiaNow, enggan mengesahkan atau menafikan dakwaan tersebut.“Consumer Protection di Australia Barat mengambil maklum mengenai tuntutan berkaitan bayaran balik AirAsia di Facebook.“Dakwaan ini bukan daripada pihak kami dan kami akan terus meneliti perkara ini lebih lanjut sambil terus berhubung dengan syarikat terbabit,” katanya sambil menambah mereka tidak boleh memberi komen lanjut berhubung perkara itu.MalaysiaNow juga sedang menunggu maklum balas daripada pihak Suruhanjaya Penerbangan Malaysia (Mavcom) dan AirAsia berhubung kenyataan yang dibuat oleh CEO AirAsia X.


Zelensky ucap terima kasih Biden umum AS$1 bilion bantuan senjata

Presiden Ukraine Volodymyr Zelensky berkata pada hari Rabu beliau “berterima kasih” atas pakej bantuan senjata baru yang diumumkan Amerika Syarikat (AS) kepada Kyiv selepas bercakap dengan Presiden AS Joe Biden.“AS umumkan satu lagi (bantuan persenjataan) baru bagi mengukuhkan pertahanan kami, pakej sokongan baru bernilai AS$1 bilion,” kata Zelensky. “Saya berterima kasih atas sokongan ini, ia amat penting untuk pertahanan kami di (wilayah timur) Donbas.”Semalam Biden mengumumkan pakej senjata ke Ukraine bernilai AS$1 bilion, termasuk penghantaran lebih banyak artileri, sistem pertahanan anti-kapal pantai, peluru dan sistem roket sudah pun digunakan Ukraine.“Saya juga berterima kasih kepada kepimpinan (AS) dalam menggerakkan bantuan,” kata pemimpin Ukraine itu.Zelensky berkata beliau juga berbincang dengan presiden AS mengenai “situasi taktikal di medan perang dan bagaimana untuk mempercepatkan kemenangan kita”.Sebelum ini, Kyiv merayu lebih banyak bantuan senjata dari Barat untuk membantunya menentang pencerobohan Rusia, di mana tenteranya kekurangan kelengkapan senjata.“Setiap hari saya berjuang untuk Ukraine untuk dapatkan lebih banyak senjata dan peralatan yang diperlukan,” kata Zelensky.“Tetapi keberanian, kebijaksanaan dan kemahiran taktikal tidak boleh diimport. Pejuang-pejuang kita memilikinya.”Zelensky berkata beliau juga mengadakan perbualan telefon dengan Perdana Menteri UK Boris Johnson.Pemimpin UK itu berkata di Twitter bahawa London menyokong Kyiv “sehingga berakhir dengan kemenangan”.“Sidang kemuncak @G7 dan @NATO akhir bulan ini akan menjadi peluang untuk menunjukkan perpaduan Barat dan berazam untuk menyokong Ukraine dalam jangka panjang,” kata Johnson.


MAIWP salur RM623.66 juta zakat, kata menteri

Majlis Agama Islam Wilayah Persekutuan (MAIWP) menyalurkan zakat berjumlah RM623.66 juta kepada golongan memerlukan sejak Januari hingga November tahun ini, kata Menteri di Jabatan Perdana Menteri (Hal Ehwal Agama) Zulkifli Mohamad Al-Bakri.Beliau berkata zakat berkenaan diagihkan menerusi pelbagai medium seperti 30 skim bantuan, institusi pendidikan serta perlindungan dan prasarana umat Islam di Wilayah Persekutuan.“MAIWP juga membantu asnaf dan golongan terjejas menerusi agihan beras dan makanan. Seramai 3,500 penerima bantuan tersebut setiap bulan menggunakan peruntukan hasil sumber am melibatkan jumlah sebanyak RM4.51 juta,” katanya ketika berucap pada program penyampaian sumbangan barangan makanan MAIWP di Madrasah Raudhatul Muttaqin, Sentul di sini hari ini.Zulkifli berkata mulai tahun depan, penerima bantuan kewangan akan menerima barangan keperluan asasi melalui kedai atau pasar raya terpilih sebagai panel pembekal di setiap parlimen secara tanpa tunai iaitu dibekalkan kad untuk melakukan pembayaran.Beliau berkata sebanyak 26,000 asnaf menerima manfaat daripada pelaksanaan kaedah tersebut membabitkan peruntukan RM93.6 juta bagi tempoh dua tahun.


KKMM mahu jadi suara kerajaan, rasai nadi rakyat

Menteri Komunikasi dan Multimedia Annuar Musa memberi jaminan bahawa kementeriannya akan menjadi suara kerajaan dan merasa denyutan nadi rakyat di negara ini.Bagi tujuan itu, katanya beliau akan merubah kementerian komunikasi dan multimedia (KKMM) menjadi sebuah kementerian yang bukan sahaja membawa informasi yang tepat dan jitu kepada rakyat tetapi juga kementerian yang responsif dan proaktif kepada keperluan rakyat.Katanya dengan semua saluran informasi dan multimedia yang ada hari ini, tidak akan ada sesiapa yang tertinggal dan diketepikan.“KKMM bukan sahaja akan menjadi suara kerajaan tetapi merasakan nadi setiap rakyat, selaras dengan konsep Keluarga Malaysia yang akan menghubungkan Putrajaya kepada rakyat di setiap pelosok negara, meskipun di kampung yang paling terpencil.“Saya juga mahu KKMM menjadi kementerian yang proaktif bersama rakyat dan memastikan setiap rakyat tidak kira di mana juga mereka berada mempunyai akses dan ketersambungan yang berkualiti,” katanya dalam kenyataan hari ini.Annuar berkata sejak mengangkat sumpah menerajui KKMM pada 30 Ogos lepas, beliau terus mengambil pendekatan mengenali peranan setiap jabatan dan agensi di bawah kementerian itu, selaras dengan objektifnya untuk mengangkat KKMM ke persada baharu dan dinamik, seiring dengan masa dan keperluan rakyat.Ini termasuk melawat dan mendengar taklimat daripada Jabatan Penyiaran Malaysia (RTM), Jabatan Penerangan Malaysia (JaPen), Institut Penyiaran dan Penerangan Tun Abdul Razak (IPPTAR) dan Jabatan Perlindungan Data Peribadi (JPDP) serta agensi iaitu Pertubuhan Berita Nasional Malaysia (Bernama), Perbadanan Kemajuan Filem Nasional Malaysia (FINAS), Suruhanjaya Komunikasi dan Multimedia Malaysia (MCMC), Perbadanan Ekonomi Digital Malaysia (MDEC), MyNIC, Cybersecurity Malaysia dan MyCreative Ventures.“Selama dua minggu lalu, setiap hari saya telah melawat, berjumpa, mendengar taklimat dan mengadakan sesi libat urus dengan pengurusan tertinggi dan kakitangan semua jabatan dan agensi di bawah KKMM, dari unit yang paling kecil sehinggalah yang paling besar seperti RTM dan JaPen,” katanya.Dalam pada itu, Annuar berkata beliau akan memastikan kerajaan hari ini mengamalkan konsep kebebasan media yang bertanggungjawab dan adalah penting untuk KKMM “reinvent”, “rejuvenate” dan menjadi lebih kreatif dalam menjadi saluran yang berkredibiliti dan berfungsi dengan efisien.“Saya berharap semua kakitangan KKMM bersedia untuk bekerja dan menjadi suara kerajaan yang responsif, seiring dengan aspirasi rakyat untuk bersama membina Keluarga Malaysia,” katanya.


Sorry.


Zahid, Rafizi kongsi pentas ceramah di Padang Serai serang PN

Ahmad Zahid Hamidi berkongsi pentas dengan pemimpin utama Pakatan Harapan (PH) malam tadi di mana mereka bergilir memberikan ceramah kempen pilihan raya di Padang Serai, ketika lantikan presiden Umno sebagai timbalan perdana menteri terus menjadi pertikaian dalam pentadbiran Perdana Menteri Anwar Ibrahim yang baru ditubuhkan beberapa hari lalu.
Mereka yang berucap termasuk Pengerusi Barisan Nasional (BN) Jamil Khir Baharom, Pengerusi DAP Kedah Tan Kok Yew, pemimpin Amanah Mahfuz Omar dan Menteri Dalam Negeri Saifuddin Nasution.
"Yang pakai baju biru muda dulu kami alergik nak tengok, tetapi percayalah alaergik ada ubatnya iaitu keihklasan bekerja bersama-sama,” kata Zahid merujuk warna bendera PKR.
“Maka atas dasar itu kita harus melupakan perbedaan di kalangan kita.”
Dalam pada itu, Rafizi pula mengakui situasi yang “kekok” antara beliau dan pemimpin PH yang lain ketika berkongsi pentas dengan Zahid.
"Keadaan luar biasa ini memerlukan keputusan yang luar biasa. Tanya saya kekok ke tidak, memanglah kekok," katanya.
Zahid diserang oleh PH dan digelar sebagai “penyamun” oleh gabungan itu pada pilihan raya umum baru-baru ini, di mana pemimpinnya sentiasa mengulangi ikrar gabungan itu akan memastikan presiden Umno itu dipenjarakan.
Timbalan perdana menteri itu berdepan 47 pertuduhan jenayah berkait sebuah badan amal yang diasaskannya.
Calon PH, Dr Mohamad Sofee Razak akan berentap melawan dalam persaingan enam penjuru bagi menentukan wakil rakyat pengundi Padang Serai.
Pesaing lain termasuk Azman Nasrudin (Perikatan Nasional), Hamzah Abd Rahman (Pejuang), Mohd Bakri Hashim (Warisan) dan Sreanandha Rao (Bebas).
Manakala calon BN C Sivaraj mengumumkan penarikan dirinya selepas penubuhan kerajaan antara BN dan PH di peringkat persekutuan.
Pengundian Parlimen Padang Serai ditangguhkan kerana kematian calon PH, M Karupaiya, 69, beberapa hari sebelum PRU15 pada 19 November.
Penampilan Zahid malam tadi berikutan pelantikannya sebagai pemimpin nombor dua dalam Kabinet Anwar Ibrahim di mana ia telah mencetuskan kemarahan ramai kerana status presiden Umno itu yang masih menghadapi kes rasuah di mahkamah.
Ramai yang mengecam lantikan tersebut, mengatakan ia adalah salah satu langkah pusingan U yang dibuat Anwar sejak menjadi perdana menteri.
Anwar dan pemimpin PH lain berulang kali berikrar untuk tidak melantik mereka yang berdepan kes rasuah dalam Kabinet, dan menafikan dakwaan PN bahawa beliau mempunyai pakatan sulit dengan Zahid bagi membentuk permuafakatan selepas pilihan raya.


Thailand tingkat pengawasan pintu masuk antarabangsa elak penularan cacar monyet

Thailand mempertingkatkan tahap pengawasan di semua pintu masuk antarabangsa di tengah-tengah kebimbangan global berikutan peningkatan kes cacar monyet.Timbalan Menteri Kesihatan Awam Sathit Pitutecha berkata para pegawai telah diminta untuk mengenal pasti dan mengumpul sampel penumpang yang menunjukkan simptom bagi mengawal penularan penyakit itu.“Pegawai kesihatan di semua pintu masuk antarabangsa mesti sentiasa berwaspada dan mempergiat pemantauan kemasukan individu dari negara yang terjejas wabak itu,” katanya.Sementara itu, ThaiPBS melaporkan penumpang yang tiba dari negara yang mempunyai kes cacar monyet akan diberikan notis kesihatan dalam bentuk kod QR.Sehingga kini, tiada kes cacar monyet dilaporkan di Thailand.Pengarah bahagian epidemiologi Jabatan Kawalan Penyakit, Dr Chakkarat Pitayawonganon berkata kementerian kesihatan awam tidak mengisytiharkan cacar monyet sebagai penyakit berjangkit berbahaya.“Kementerian dan agensi berkaitan akan adakan pertemuan untuk menilai risiko jangkitan,” katanya.Kementerian kesihatan awam turut menubuhkan pusat operasi kecemasan bagi memantau penularan virus itu.Setakat ini, wabak cacar monyet telah menjejaskan negara Eropah, Afrika dan Amerika Syarikat, serta Australia dengan sekurang-kurangnya 130 kes disahkan.


Zahid beri amaran ahli Umno perlu hormat segala keputusan parti

Presiden Umno Ahmad Zahid Hamidi mengingatkan ahli parti supaya menghormati segala keputusan yang dibuat pucuk pimpinan biarpun ada perbezaan pendapat.
Beliau berkata ahli parti juga seharusnya menjaga perkara yang menjadi kerahsiaan parti terutama segala inti pati yang dibincangkan dalam mesyuarat parti.
“Setiap Ahli Majlis Tertinggi (MT) yang dilantik hadir melafazkan sumpah untuk simpan rahsia...ia bukan pada parti semata-mata tapi diri sendiri...naib-naib presiden yang akan menang bersama-sama presiden dan timbalan presiden jangan ada kumpulan dalam kumpulan, jangan ada parti dalam parti.
Begitu juga rakan-rakan dalam MT, saya mengamalkan dasar untuk meraikan perbezaan pendapat dan hormati keputusan meskipun secara luaran tak bersetuju dengan saya…tapi saya utamakan parti...bukan ambil jalan untuk balas dendam,” katanya.
Timbalan Perdana Menteri itu berkata demikian ketika berucap ketika menghadiri Majlis Pengenalan Calon Pengerusi Tetap, Timbalan Pengerusi Tetap, Naib-naib Presiden dan Ahli MT sempena Pemilihan Umno sesi 2023-2026 peringkat Negeri Sembilan di Seremban hari ini.
Dalam pada itu, Zahid turut meminta semua ahli yang memenangi pemilihan parti untuk bekerjasama dan tidak berkonspirasi bagi menjatuhkan kerajaan sedia ada.
"Jangan bersekutu dengan pihak 'gunting dalam lipatan', ‘api dalam sekam’ saya tahu ada perancangan di belakang yang mahu menggugat kepimpinan yang ada...pilih la untuk bersama saya dan Timbalan Presiden Umno Mohamad Hasan (Tok Mat) untuk kukuhkan parti.
'Pertandingan ini (Pemilihan Umno) sedarah sedaging, semua bertanding ini untuk memperkukuhkan parti, saya dan Tok Mat terima siapa sahaja yang menang, itulah pemimpin Umno yang akan bersama-sama saya dan parti," katanya.
Beliau berkata keputusan untuk bersama Kerajaan Perpaduan demi memastikan Umno terus kukuh dalam politik negara selain tidak mewujudkan sikap “berpuak-puak” sehingga menjejaskan keharmonian negara.
Pemilihan jawatan Naib Presiden Umno dan Ahli MT akan berlangsung pada Sabtu ini.


Tiada pihak ketiga hadir tuntut RM500,000 milik, Alvin Goh, isteri ‘Addy Kana’

Tiada pihak ketiga berkepentingan hadir di Mahkamah Tinggi di sini hari ini bagi menuntut wang lebih RM500,000 milik ahli perniagaan Alvin Goh Leong Yeong dan isteri kepada ‘Datuk Addy Kana’, Alyaa Syuhaila Mohamad Shariff serta beberapa buah syarikat mereka yang disita oleh Suruhanjaya Pencegahan Rasuah Malaysia (SPRM).Pada 29 September tahun lepas, pendakwa raya selaku pemohon memfailkan notis usul melucut hak wang tersebut secara berasingan dengan menamakan Goh, 34, syarikatnya, Malaysian House of Internet Sdn Bhd dan Networld Computer (KL) Sdn Bhd serta Alyaa, 35, dan syarikatnya, Nine Nine International Sdn Bhd selaku responden.Timbalan pendakwa raya (TPR) SPRM, Ahmad Akram Gharib yang dibantu TPR SPRM Maziah Mohaide memaklumkan kepada mahkamah bahawa notis untuk pihak ketiga telah diwartakan pada 13 Januari lepas dan telah difailkan di mahkamah keesokannya (14 Januari).“Bagaimanapun, tiada pihak ketiga yang hadir ke mahkamah hari ini,” katanya ketika pengurusan kes di hadapan hakim Mohamed Zaini Mazlan.Permohonan pengeluaran notis untuk pihak ketiga itu dikemukakan oleh pihak pendakwaan untuk membolehkan pihak ketiga hadir di mahkamah secara sendiri atau melalui peguam bagi memberikan tunjuk sebab mengapa harta berkenaan tidak boleh dilucut hak kepada kerajaan.Dalam pada itu, Ahmad Akram berkata Goh serta dua syarikatnya iaitu Malaysian House of Internet dan Networld Computer (KL) masih belum memfailkan afidavit jawapan kerana Goh berada dalam tahanan di Penjara Kluang dan kini sedang menjalani kuarantin Covid-19 dan peguam Lim Jin Wen yang mewakili Goh mengesahkan perkara itu serta memaklumkan kepada mahkamah bahawa pihaknya akan memfailkan afidavit jawapan pada 11 Februari ini.Bagi permohonan melucut hak wang daripada dua responden iaitu Alyaa serta syarikatnya, Nine Nine International, Ahmad Akram berkata pihaknya memohon tarikh pendengaran pada 28 Mac ini berikutan pemfailan afidavit antara kedua-dua pihak hampir selesai.Peguam Syazwani Mohd Zawawi yang mewakili Alyaa Syuhaila tidak membantah tarikh pendengaran itu dan berkata pihaknya akan memfailkan afidavit balasan pada Jumaat ini (21 Januari).Hakim Mohamed Zaini menetapkan 22 Februari ini untuk pengurusan kes bagi Goh dan dua syarikatnya manakala pendengaran bagi melucut hak wang daripada Alyaa serta sebuah syarikatnya ditetapkan pada 28 Mac.“Mahkamah memerintahkan pemohon (pendakwa raya) memfailkan hujahan bertulis sebelum 4 Mac, pihak responden (Alyaa Syuhaila dan sebuah syarikatnya) perlu memfailkan hujahan bertulis (balasan) sebelum 18 Mac dah hujahan jawapan oleh pemohon sebelum 25 Mac,” kata Hakim Mohamed Zaini.SPRM memohon untuk melucut hak wang milik Goh berjumlah RM60,232.01 yang disimpan di dalam tiga akaun bank lelaki itu dan wang RM10,588.94 dan RM16,721.75, masing-masing milik syarikatnya iaitu Malaysian House of Internet dan Network Computer, wang milik Alyaa berjumlah RM353,723.81 yang berada di dalam lima akaun banknya dan wang RM75,846.82 milik Nine Nine International.Permohonan itu difailkan atas alasan wang yang disita pada Disember 2020 dan Januari 2021 didakwa diperoleh melalui hasil daripada aktiviti haram iaitu perjudian secara dalam talian dan dagangan mata wang kripto tanpa lesen sah dan ia merupakan satu kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).Terdahulu, pada prosiding itu mahkamah memerintahkan wang berjumlah RM11,599.18 yang disita oleh SPRM daripada tiga akaun yang dua akaun dari syarikat Opal Fortune Sdn Bhd dan satu akaun dari syarikat MC Mont Cafe, yang wang tersebut hasil daripada aktiviti haram dan mempunyai kaitan dengan Goh dilucut hak kepada kerajaan Malaysia selepas tiada individu menuntut wang berkenaan.


Subahat rasuah, abang Azeez Rahim dilepas tanpa dibebas

Mahkamah Sesyen Kuala Lumpur hari ini melepaskan tanpa membebaskan Abdul Latif Abdul Rahim, abang kepada bekas pengerusi Tabung Haji Abdul Azeez, daripada dua pertuduhan bersubahat dengan adiknya itu menerima rasuah membabitkan projek pembinaan lebuh raya dan naik taraf jalan raya di Perak dan Kedah.Timbalan Pendakwa Raya Adam Mohamed berkata Hakim Azura Alwi membuat keputusan itu selepas pihaknya memohon Abdul Latif dilepaskan tanpa dibebaskan daripada pertuduhan tersebut dengan menjadikannya saksi pendakwaan.“Jabatan Peguam Negara (AGC) mempertimbangkan permohonan pihak pembelaan untuk menggugurkan pertuduhan ke atas Abdul Latif selepas dua representasi diserahkan kepada AGC tiga bulan lalu.“Oleh itu, pihak kami memohon untuk melepas tanpa membebaskan tertuduh (Abdul Latif) daripada pertuduhan ini. Mahkamah kemudian membenarkan permohonan itu,” katanya ketika dihubungi pemberita hari ini.Perbicaraan kes Abdul Azeez dan abangnya itu sepatutnya bersambung hari ini di hadapan Azura.Sementara itu, Adam berkata perbicaraan kes yang dijadualkan berlangsung hari ini hingga Rabu dilapangkan selepas pihaknya memaklumkan bahawa Hakim Mahkamah Tinggi Muhammad Jamil Hussin membenarkan permohonan Abdul Azeez untuk menangguhkan perbicaraan sementara menunggu permohonannya bagi membatalkan tiga pertuduhan rasuah dan 10 pertuduhan pengubahan wang haram yang dihadapinya didengar pada 23 Februari ini.Menurutnya, Abdul Azeez tidak hadir pada prosiding hari ini dan peguam Hisyam Teh Poh Teik yang mewakilinya mengemukakan sijil sakit tertuduh dari 5 hingga 11 Februari.Dalam pada itu, peguam Jahaberdeen Mohamed Yunoos yang mewakili Abdul Latif berkata pihaknya memohon agar anak guamnya dilepaskan dan dibebaskan daripada dua pertuduhan tersebut sekiranya pihak pendakwaan tidak mahu meneruskan pendakwaan.“… sepatutnya anak guam saya dilepas dan dibebaskan kerana ia tidak adil dan dia akan fikir pendakwaan akan menuduhnya semula sekiranya dia tidak dibebaskan daripada pertuduhan itu,” katanya.Abdul Azeez, 54, yang juga ahli Parlimen Baling menghadapi tiga pertuduhan menerima rasuah berjumlah RM5.2 juta berkaitan projek  jalan raya di Perak dan Kedah serta 10 pertuduhan pengubahan wang haram.Pertuduhan rasuah itu didakwa dilakukan di Bank CIMB cawangan Menara UAB, Jalan Tun Perak, di sini pada 8 Disember 2010, dan di Affin Bank Berhad, Setiawalk, Persiaran Wawasan, Pusat Bandar Puchong di Petaling, Selangor pada 13 Jun 2017 dan 10 April 2018.Bagi pertuduhan pengubahan wang haram, Abdul Azeez didakwa melakukan kesalahan itu di Lembah Klang antara 8 Mac 2010 dan 30 Ogos 2018.Abangnya, Abdul Latif, 63, didakwa atas dua pertuduhan bersubahat dengan Abdul Azeez yang didakwa menerima RM4 juta daripada Mohammad Redzuan Mohanan Abdullah sebagai upah membantu syarikat Menuju Asas Sdn Bhd mendapatkan projek jalan raya secara tender terhad daripada Kementerian Kerja Raya.Projek itu melibatkan Lebuhraya Persisiran Pantai Baru, kerja-kerja menaik taraf Jalan Persekutuan FT005 (Teluk Intan ke Kampung Lekir, Perak) bernilai RM644,480,000.Kedua-dua kesalahan itu didakwa dilakukan di Affin Bank Berhad, Setiawalk, Persiaran Wawasan, Pusat Bandar Puchong, Petaling, Selangor antara 13 Jun 2017 dan 10 April 2018.


AS sekat produk Brightway, syarikat Malaysia kelima didakwa amal buruh paksa

Jabatan Kastam dan Perlindungan Sempadan Amerika Syarikat (CBP) menyekat produk import daripada syarikat pengeluar sarung tangan Kumpulan Brightway berikutan dakwaan amalan buruh paksa, kata agensi itu pada Isnin.Ia adalah sekatan import keenam dalam tempoh 18 bulan terhadap syarikat dari Malaysia, dan merupakan syarikat pengeluar sarung tangan kelima sejak September 2019 yang dikenakan sekatan serupa.Bagaimanapun, Brightway tidak memberikan respons ketika dihubungi.CBP mengeluarkan perintah penangguhan pelepasan terhadap produk syarikat itu dengan mengarahkan pelabuhan di AS menyekat produk sarung tangan yang dibuat di Malaysia oleh tiga syarikat kumpulan tersebut – Brightway Holdings, Laglove dan Biopro.Perintah sekatan itu berkuat kuasa pada Isnin.Tindakan tersebut diambil berdasarkan “maklumat bahawa wujud bukti munasabah yang menunjukkan buruh paksa diamalkan dalam operasi pembuatan syarikat berkenaan,” katanya dalam sebuah kenyataan.CBP turut berkata, ia mengenal pasti 10 dari 11 indikator Pertubuhan Buruh Antarabangsa yang menunjukkan wujud amalan buruh paksa sepanjang pemeriksaan dilakukan terhadap Brightway.Pada Disember lalu, pihak berkuasa Malaysia telah menyerbu kemudahan Brightway dan mendapati pekerja-pekerjanya tinggal dalam kontena perkapalan yang teruk keadaannya dan tidak selesa sehingga Menteri Sumber Manusia M Saravanan menyifatkan keadaan yang dilalui pekerja syarikat itu sebagai sebuah “perhambaan moden”.Ketika ditanya mengenai serbuan yang dilakukan pada Mei lalu, pengarah urusan syarikat tersebut, G Baskaran berkata laporan audit 2019 dan 2020 menunjukkan “kami tidak mengamalkan sebarang bentuk buruh paksa atau perhambaan moden.”Selepas sebulan serbuan dijalankan, CBP memulakan siasatan terhadap Brightway, berdasarkan sebuah surat yang dilihat Reuters.


Bicara kes rasuah Rosmah ditangguh kerana PKPB

Perbicaraan kes rasuah Rosmah Mansor di Mahkamah Tinggi Kuala Lumpur yang sepatutnya bersambung selama empat hari sepanjang minggu ini, ditangguhkan berikutan Perintah Kawalan Pergerakan Bersyarat (PKPB) di Selangor, Wilayah Persekutuan dan Putrajaya dilanjutkan dari 27 Oktober sehingga 9 November.Timbalan Pendakwa Raya (TPR) Ahmad Akram Gharib berkata, mahkamah menetapkan 16 November ini untuk menyambung perbicaraan yang sebelum ini ditetapkan pada hari ini hingga Khamis.“(Penangguhan) tarikh sambung bicara ke 16 November dimaklumkan oleh timbalan pendaftar pada 28 Oktober lalu kepada TPR Poh Yih Tiin,” katanya menerusi Whatsapp kepada Bernama.Bekas menteri pendidikan Mahdzir Khalid yang merupakan saksi pendakwaan kelima, dijadual dipanggil semula bagi pemeriksaan balas oleh pihak pembelaan, apabila perbicaraan bersambung semula di hadapan Hakim Mohamed Zaini Mazlan.Pada tarikh sama, mahkamah akan mendengar permohonan pendakwaan untuk memasukkan rakaman audio yang didakwa mengandungi perbualan di antara Rosmah dan suaminya, bekas perdana menteri Najib Razak, sebagai bahan bukti di mahkamah.Pendakwaan telah selesai memanggil 23 saksi memberi keterangan dan dijangka menutup kes mereka dalam masa terdekat.Rosmah, 69, dibicarakan atas satu pertuduhan meminta RM187.5 juta dan dua pertuduhan menerima suapan berjumlah RM6.5 juta daripada bekas pengarah urusan Jepak Holdings Sdn Bhd Saidi Abang Samsudin.Rasuah terbabit didakwa diterima menerusi bekas pegawai khasnya Rizal Mansor sebagai upah membantu Jepak Holdings memperoleh Projek Bersepadu Sistem Solar Photovoltaic (PV) Hibrid, serta Penyelenggaraan dan Operasi Genset/Diesel bagi 369 sekolah luar bandar Sarawak, bernilai RM1.25 bilion secara rundingan terus daripada Kementerian Pendidikan.Perbuatan itu didakwa dilakukan di Lygon Cafe, Sunway Putra Mall, Jalan Putra, di sini; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.


Kapal tangki minyak Rusia dalam perjalanan ke Malaysia jadi sasaran sekatan AS

Menurut data trafik perkapalan, sebuah kapal yang membawa bekalan minyak mentah dari Rusia yang disasarkan sekatan Amerika Syarikat sedang menuju ke Malaysia, ketika penelitian antarabangsa meningkat terhadap perniagaan yang dikaitkan dengan Moscow berikutan pencerobohannya ke atas Ukraine.Kapal yang bernama Linda dalam dokumen Perbendaharaan AS, sebuah badan yang memperincikan sekatan terhadap Rusia itu berada di Lautan Hindi dan dijangka tiba di pelabuhan Sungai Linggi di pantai barat Malaysia pada Ahad, menurut data dari laman sesawang pengesanan kapal MarineTraffic.com.Masih tidak jelas sama ada pihak berkuasa akan membenarkan kapal itu berlabuh. Namun jabatan marin dan kementerian luar masih tidak memberikan sebarang respons ketika dihubungi berkenaan perkara itu.Menurut AS, Linda dimiliki oleh PSB Leasing, sebuah bank Rusia, Promsvyazbank, di mana ia turut disenaraikan dalam sekatan antarabangsa.Dalam satu kenyataan yang dihantar kepada Reuters, Promsvyazbank berkata PSB Leasing tidak memiliki Linda, sambil menambah bahawa kapal itu telah ditebus oleh pemiliknya pada April 2021. Bagaimanapun, bank itu tidak menyatakan siapa pemiliknya.Pihak berkuasa Perancis pada Sabtu merampas sebuah lagi kapal, Baltic Leader, yang dikatakan milik PSB Leasing.Promsvyazbank bagaimanapun turut menafikan anak syarikatnya memiliki kapal tersebut.


Top Glove bekerjasama dengan pengkritik tambah baik kebajikan pekerja

Syarikat Top Glove hari ini berkata pihaknya mengalu-alukan untuk kerjasama dengan pengritiknya termasuk pihak berkuasa Amerika Syarikat (AS) ekoran tuduhan ia menafikan hak pekerja-pekerjanya sehingga produk eksport syarikat itu disekat.Syarikat itu turut berkata ia akan meneruskan rundingan dengan pihak Kastam dan Perlindungan Sempadan AS (CBP) yang baru-baru ini mengambil tindakan terhadapnya ekoran isu buruh paksa yang terpalit pada syarikat tersebut.Pengerusi Top Glove Lim Wee Chai turut mengumumkan kerjasama dengan pengkritiknya yang paling lantang, seorang aktivis hak pekerja, Andu Hall dengan menegaskan ia mahu menjadi “syarikat produksi dengan amalan terbaik Persekitaran Sosial dan Pentadbiran (ESG) dalam industri.”“Top Glove juga mahu menyatakan komitmennya sepanjang taklimat itu mengenai kebajikan, keselamatan pekerja dalam menuju matlamat menjadi syarikat bertanggungjawab khususnya di Malaysia dan dunia umumnya,” kata syarikat itu dalam sebuah kenyataan.Sementara itu, Hall turut menyambut baik pelawaan tersebut dan menyifatkannya sebagai “satu momentum yang semakin baik” dari Top Glove dalam menyelesaikan amalan atau isu buruh paksa di dalam syarikatnya.Beliau berkata pihak berkuasa AS masih enggan menarik balik penemuannya berkaitan amalan buruh paksa terhadap Top Glove dan hal tersebut boleh dipersoalkan kerana terdapat syarikat di Malaysia yang “melakukan amalan tersebut lebih buruk dari Top Glove” berhubung kebajikan pekerja namun tidak dikenakan sebarang tindakan undang-undang perdagangan.“Saya memang mahu kerja bersama mereka bagi memastikan isu hak dan kebajikan pekerja akan diutamakan di dalam amalan seluruh premis syarikat,” kata HallTop Glove adalah syarikat pengeluar sarung tangan getah terbesar di dunia, antara syarikat yang menyaksikan keuntungan berlipat ganda sehingga mencecah bilion ringgit sepanjang pandemik Covid-19.Bulan lalu, CBP mengarahkan kakitangannya di kesemua pintu masuk pelabuhan AS untuk memulakan rampasan sarung tangan pakai buang yang dikeluarkan Top Glove berikutan pembuat sarung tangan getah terbesar dunia itu dipercayai menggunakan buruh paksa untuk menghasilkan sarung tangan pakai buang.Keuntungan Top Glove melonjak sebanyak RM2.38 bilion dalam suku akhir tahunannya pada November. Ia meningkat dari jumlah keuntungan RM111 juta dalam tempoh yang sama pada 2019.


BNM ada kuasa buat keputusan berkaitan OPR tanpa campur tangan kerajaan, kata Rafizi

Bank Negara Malaysia (BNM) mempunyai bidang kuasa membuat keputusan sendiri berkaitan kadar dasar semalaman (OPR) tanpa memerlukan campur tangan kerajaan, kata Menteri Ekonomi Rafizi Ramli.
Beliau berkata hak dan kuasa itu perlu dilaksanakan sepenuhnya manakala kerajaan, melalui Kementerian Ekonomi dan Kementerian Perdagangan Dalam Negeri dan Kos Sara Hidup, akan menjalankan tugas bagi mengurangkan kesan inflasi.
“Kami (kerajaan) mengambil pendekatan yang berbeza... pada kami, penting untuk kekalkan semak dan imbang dan tidak campur tangan dalam urusan BNM... masing-masing jalankan tugas masing-masing,” katanya pada sidang media selepas menghadiri Sesi Libat Urus Bersama Ketua-Ketua Jabatan Peringkat Negeri Mengenai Inisiatif Pendapatan Rakyat (IPR) di Putrajaya hari ini.
Jawatankuasa Dasar Monetari BNM semasa mesyuaratnya hari ini mengumumkan bahawa OPR kekal pada 2.75%.
Mengenai IPR, Rafizi berkata kerajaan menyasarkan penyertaan 159 pihak berkuasa tempatan (PBT) sebagai sebahagian daripada kumpulan strategik dalam menyediakan ekosistem inisiatif itu.
"Penyertaan PBT akan membantu mempercepat pelaksanaan IPR di seluruh negara yang dikhususkan kepada golongan miskin tegar, miskin dan B40," katanya.
Pada 26 Februari lepas, kerajaan mengumumkan IPR dengan sasaran 100,000 peserta bagi meningkatkan pendapatan ketiga-tiga golongan sekali gus membantu mereka keluar daripada garis kemiskinan yang ditetapkan pada RM1,900 sebulan.


Mangsa banjir di Johor bertambah

Sarawak menjadi negeri terbaru dilanda banjir manakala keadaan di Kelantan, Pahang dan Sabah beransur pulih dengan penurunan jumlah mangsa yang dipindahkan, namun terdapat pertambahan mangsa di Johor.Semakan di infobanjir.water.gov.my pagi ini mendapati paras air Sungai Golok, Kuala Jambu di Kelantan dan Sungai Pahang di Lubuk Paku, Maran dan Serambi di  Pekan serta Sungai Jelai, Lipis masih melebihi paras bahaya.Selain itu, Jabatan Meteorologi Malaysia (MetMalaysia) hari ini turut mengeluarkan amaran cuaca buruk dan waspada, dengan hujan lebat dijangka berterusan di beberapa kawasan di Sarawak, sehingga esok manakala amaran cuaca waspada dengan hujan lebat dijangka berlaku di Sabah sehingga hari ini.Di Kelantan, jumlah mangsa yang ditempatkan di pusat pemindahan sementara (PPS) berkurangan kepada 84 orang pada 8 pagi ini berbanding 275 orang, petang semalam.Berdasarkan aplikasi Info Bencana Jabatan Kebajikan Masyarakat (JKM), semua mangsa banjir berkenaan membabitkan jajahan Pasir Mas yang ditempatkan di dua PPS iaitu Sekolah Kebangsaan (SK) Tok Deh (58 orang) dan SK Bakong (26 orang).Di Pahang, jumlah mangsa banjir yang masih berada di 147 PPS di lapan daerah adalah seramai 16,292 orang daripada 4,483 keluarga.Daerah Temerloh masih mencatatkan jumlah mangsa paling ramai iaitu 7,989 orang diikuti Pekan (3,172 orang), Maran (2,059), Bera (1,636), Kuantan (749), di Lipis (460), Jerantut (154 ) dan Raub (73).Di Sabah, keadaan sama turut dilaporkan dengan penurunan mangsa banjir kepada 951 orang pagi ini berbanding 1,765 orang semalam. Setakat ini, empat daerah iaitu Kota Marudu, Pitas, Tongod dan Beaufort melibatkan 84 kampung terjejas akibat banjir, namun belum ada mangsa banjir dipindahkan di Tongod.Menurut kenyataan Sekretariat Jawatankuasa Pengurusan Bencana Negeri Sabah, semua mangsa terbabit ditempatkan di lapan PPS yang dibuka Kota Marudu, Pitas dan Beaufort.Seramai 782 penduduk Kota Marudu ditempatkan di Dewan Kampung Asin-Asin, SK Taritipan, SK Advent Damai dan Sekolah Menengah Kebangsaan (SMK) Tandek, manakala mangsa di Pitas ditempatkan di SK Salimpodon (41 orang), Dewan Kampung Kusilad (42 orang) dan SK Pekan II (62 orang). Di Beaufort, mangsa banjir ditempatkan di Dewan Datuk Seri Panglima Mohd Dun Banir melibatkan 24 orang.Di Johor, bilangan mangsa banjir meningkat sedikit kepada 3,314 orang setakat 8 pagi ini berbanding 3,274 orang pada 7.30 malam tadi, ekoran cuaca hujan dan mendung yang silih berganti.Pengerusi Jawatankuasa Kesihatan dan Alam Sekitar negeri R. Vidyananthan berkata mangsa dari Johor Bahru, Pontian, Kota Tinggi, Kluang dan Segamat ditempatkan di 33 PPS, dengan Kota Tinggi masih merupakan daerah paling terjejas dengan 2,202 mangsa ditempatkan di 22 PPS, diikuti Johor Bahru dengan 922 orang, Kluang (97 orang), Segamat (76 orang) dan Pontian dengan 17 orang.Di Sarawak, seramai 53 penduduk terdiri daripada 32 orang di Kuching dan 21 orang di Serian dipindahkan selepas hujan lebat yang berterusan sejak semalam menyebabkan kediaman mereka dinaiki air.Jawatankuasa Pengurusan Bencana Negeri Sarawak memaklumkan PPS di Balai Raya Taman Desa Wira mula dibuka 2.30 pagi tadi bagi menempatkan penduduk terjejas banjir di taman perumahan itu.“PPS Dewan Kampung Betong Kenawit di Serian dibuka 10.30 malam tadi selepas hujan lebat di sekitar Sungai Betong Kenawit menyebabkan limpahan air sungai ke kawasan rendah,” kata Ketua Sekretariat JPBN Sarawak, Mej (PA) Ismail Mahedin.Pusat Gerakan Operasi (PGO) Jabatan Bomba dan Penyelamat Malaysia Sarawak memaklumkan setakat ini 12 kawasan di negeri itu telah dinaiki air sejak malam tadi.


Hanya MACPC boleh ambil tindakan terhadap AirAsia, kata Mavcom

Suruhanjaya Penerbangan Malaysia (Mavcom) tampil menjelaskan agensi itu hanya boleh bertindak mengikut bidang kuasa yang termaktub dalam Kod Perlindungan Pengguna Penerbangan Malaysia (MACPC).
Ini bermakna suruhanjaya itu tidak boleh mengambil tindakan terhadap penerbangan yang tidak melibatkan laluan ke atau dari Malaysia kerana itu adalah di luar bidang kuasanya.
Mavcom menjelaskan perkara ini sebagai maklum balas daripada artikel MalaysiaNow yang melaporkan mengenai kesukaran penumpang AirAsia untuk mendapatkan kembali bayaran balik tiket penerbangan yang telah dibeli pada tahun lalu.
Salah seorang penumpang itu ialah, Felicity Wilcox, warga United Kingdom yang menetap di Jerman, sepatutnya menaiki penerbangan pada 30 Ogos tahun lalu dari Luang Prabang, Laos ke Bangkong, Thailand.
Disebabkan rasa marah dengan sikap sambil lewa AirAsia, Wilcox nekad membalas setiap ciapan AirAsia di Twitter untuk terus mengingatkan syarikat penerbangan tambang murah itu mengenai duit tiket penerbangannya berjumlah €103 (RM483).
Namun selepas artikel itu disiarkan pada 12 Februari lalu, Wilcox akhirnya berjaya mendapatkan kembali duitnya.
"Akhirnya saya berjaya dapatkan semula duit bayaran balik saya!" katanya yang memuat naik status dalam Facebook.
"Selepas menunggu lebih enam bulan, menghantar ratusan ciapan, menghantar e-mel hampir setiap hari, Mavcom tidak dapat nak membantu.
"Kini saya tidak akan ada apa-apa lagi kaitan dengan AirAsia. Teruskan perjuangan semua. Nilai anda lebih berharga daripada syarikat penerbangan ini."
Seorang lagi penumpang Elvi Yuliani dari Singapura, memberitahu MalaysiaNow dia dihubungi AirAsia menerusi tiga e-mel yang menjanjikan bayaran balik.
"Satu e-mel memaklumkan (transaksi) berjaya dan meminta saya menyemak baki akaun. Mereka tidak pernah minta nombor akaun bank, jadi ke mana perginya? Saya periksa kad kredit pun tiada apa.
"Kemudian satu lagi e-mel memberitahu saya perlu menunggu empat hingga lapan minggu untuk mendapatkan bayaran balik manakala satu lagi e-mel berkata ia akan selesai dalam tempoh tujuh hari bekerja," katanya.
Mavcom hari ini mengesahkan kepada MalaysiaNow agensi itu menerima dan memeriksa aduan daripada kedua-dua penumpang terbabit sebelum memberikan maklum balas dalam tempoh tujuh hari daripada tarikh aduan masing-masing.
Bagaimanapun, pemeriksaan mendapati kedua-dua kes itu berlaku di luar negara dan laluan penerbangan tidak melibatkan Malaysia.
"Justeru, kedua-dua insiden penerbangan in tidak termaktub bawah MACPC, memandangkan ia terletak di bawah bidang kuasa negara lain yang mungkin mempunyai undang-undang perlindungan pengguna berbeza.
"Justeru, ini adalah di luar bidang kuasa Mavcom. Mavcom memaklumkan kepada penumpang yang terlibat pada 1 Januari dan 26 Januari 2023 untuk menghubungi sumber tempahan tiket yang dibuat," jelasnya.
Sebelum ini, Mavcom turut menerima kritikan daripada kebanyakan penumpang AirAsia sama ada tempatan atau dari luar negara kerana tidak mengambil tindakan tegas terhadap syarikat penerbangan tambang murah itu susulan isu penangguhan dan pembatalan penerbangan serta bayaran balik yang berlaku sejak awal 2020.
Cubaan MalaysiaNow secara berulang kali untuk mendapatkan penjelasan daripada AirAsia berhubung isu-isu ini juga tidak mendatangkan hasil apabila tiada maklum balas diterima.


Thailand beri perlindungan kepada pelarian Myanmar

Thailand akan menempatkan penduduk kampung dari Myanmar yang melarikan diri ke Thailand di tempat perlindungan sementara berikutan serangan di pos tentera Myanmar dekat sempadan Thailand pada Selasa.Jurucakap kementerian luar Tanee Sangrat berkata agensi keselamatan yang relevan akan meletakkan mereka di bawah prosedur yang dikendalikan oleh tentera dengan pemeriksaan Covid-19 berdasarkan piawaian pengendalian penyakit dan langkah-langkah kesihatan awam negara.“Jika rusuhan terus berlanjutan dan pertempuran meningkat, mereka akan dipindahkan ke daerah perlindungan satu kilometer dari sempadan dengan keperluan asas kemanusiaan yang disediakan termasuk makanan, air, dan ubat-ubatan.”Sokongan keperluan seterusnya akan diberikan oleh badan amal awam dan swasta,” katanya dalam satu kenyataan berikutan pertempuran antara pasukan tentera Myanmar dan puak bersenjata yang beroperasi di kawasan berdekatan dengan sempadan Thailand-Myanmar.Pada pukul lima pagi Selasa (waktu tempatan), Kesatuan Nasional Karen (KNU) dan Tentera Pembebasan Nasional Karen (KNLA) melancarkan serangan ke sebuah pos tentera Myanmar di seberang Kampung Mae Sam Laep di Daerah Sop Moei, Wilayah Mae Hong Son.Laporan media mengatakan ia antara beberapa pertempuran paling sengit sejak rampasan kuasa tentera pada 1 Februari lepas dengan sumber KNU mengatakan tentera kemudian merampas kembali kem tentera Myanmar itu melalui serangan udara. KNU adalah pasukan pemberontak terawal di Myanmar.Pihak berkuasa Thailand juga mengesahkan serangan udara berlaku di Myanmar bertentangan dengan Taman Negara Salween tetapi tiada laporan akan angka korban.Namun, Tanee mengatakan kejadian itu menyebabkan 250 penduduk Thailand dari Desa Mae Sam Laep melarikan diri ke Ban Huai Kong Kad di Wilayah Mae Hong Son. Pihak berkuasa tempatan dan pasukan keselamatan telah memberikan bantuan kepada kumpulan rakyat tempatan itu.Pertempuran pada Selasa berlaku setelah para pemimpin Asean bertemu di Sekretariat organisasi itu di Jakarta pada hari Sabtu untuk membincangkan krisis yang sedang berlaku di Myanmar.Pertemuan pada hujung minggu dengan ketua junta Myanmar, Min Aung Hlaing telah mencapai kata sepakat untuk mengakhiri keganasan dan mempromosi dialog antara pihak-pihak Myanmar yang berkonflik.Majlis Pentadbiran Negara Myanmar mengatakan akan “mempertimbangkan secara positif” cadangan yang dibuat oleh para pemimpin Asean dalam pertemuan itu apabila negara kembali stabil.Ia mengatakan keutamaan pada masa ini adalah mengekalkan undang-undang dan ketenteramanan awam.Myanmar bergolak sejak ketua angkatan tentera Min Aung Hlaing pada 1 Feb lepas menggulingkan kerajaan awam pimpinan Aung San Suu Kyi, dengan pasukan keselamatan membunuh lebih 750 penunjuk perasaan anti-kudeta sejak rusuhan meletus.


Kes rasuah libat penjawat awam di Sabah turun 87%, kata Hajiji

Kes rasuah melibatkan penjawat awam di Sabah menurun 87% dalam tempoh empat tahun kebelakangan ini berikutan usaha bersepadu Suruhanjaya Pencegahan Rasuah Malaysia (SPRM) dan kerajaan negeri membanteras gejala itu.Ketua Menteri Hajiji Noor berkata penurunan ketara itu memperlihatkan tahap kesedaran penjawat awam terhadap kesalahan rasuah dan tanggungjawab bersama dalam memerangi jenayah tersebut semakin meningkat.Statistik SPRM menunjukkan sehingga Ogos tahun ini hanya enam kertas siasatan dibuka berbanding sembilan kes pada tahun lepas, selain 11 kes (2019) dan 47 kes (2018).“Hal ini turut mencerminkan kesungguhan dan kesediaan rakyat Sabah bersama SPRM dalam usaha membanteras rasuah di negeri ini,” katanya ketika berucap pada majlis sambutan Hari Anti Rasuah Antarabangsa peringkat negeri di Menara Kinabalu hari ini.Turut hadir Timbalan Ketua Menteri Joachim Gunsalam yang juga Menteri Pembangunan Perindustrian Sabah; Menteri Kerajaan Tempatan dan Perumahan negeri Masidi Manjun dan Ketua Pesuruhjaya SPRM Azam Baki.Hadir sama Setiausaha Kerajaan Negeri Safar Untong; Setiausaha Persekutuan Sabah Zulkapli Mohamed; Ketua Pengarah Jabatan Perkhidmatan Awam Negeri Rosmadi Sulai dan Pengarah SPRM Sabah S Karunanithy.Mengulas lanjut, Hajiji berkata kerajaan Sabah telah mengambil langkah mewajibkan sektor awam mewujudkan Pelan Anti Rasuah Organisasi (OACP) bagi memastikan tahap integriti tinggi dalam kalangan pejawat awam sekali gus menangani gejala tersebut.“Saya menyeru semua kementerian di Sabah agar memberi komitmen padu dalam mewujudkan OACP,” katanya sambil menambah, bagi syarikat milik kerajaan negeri, pelaksanaan pelan itu merupakan antara inisiatif mempersiap organisasi komersial kerajaan untuk memiliki tatacara mencukupi selaras dengan peruntukan Seksyen 17A Akta SPRM 2009.Beliau berkata sembilan daripada 11 kementerian di negeri itu telah melaksanakan OACP masing-masing, kerana selain untuk memantapkan lagi tadbir urus serta integriti, pelan tersebut juga dilihat dapat meningkatkan keyakinan rakyat terhadap sistem penyampaian pentadbiran kerajaan negeri.“Saya percaya jabatan dan agensi kerajaan Sabah memberi komitmen tinggi sekali gus melestarikan integriti secara menyeluruh khususnya kepada warga perkhidmatan awam, untuk bersama melakukan perubahan dengan menyedarkan masyarakat bahawa perbuatan memberi rasuah satu kesalahan serius,” katanya.Hajiji turut menggesa masyarakat terus memberi sokongan serta kerjasama dengan melaporkan kesalahan seperti salah guna kuasa dan rasuah kepada SPRM.“Mereka yang memberi maklumat penting kepada SPRM akan dilindungi di bawah Akta Perlindungan Pemberi Maklumat 2010,” katanya.


Kes baru Covid-19 turun 14.5%, kematian berkurang 8.3%

Bilangan kes baru Covid-19 menurun sebanyak 14.5% kepada 22,822 kes pada minggu epidemiologi ke-33 (ME 33/2022) dari 14 hingga 20 Ogos.
Ketua Pengarah Kesihatan Dr Noor Hisham Abdullah berkata bagi tempoh sama, 55 kematian direkodkan, menurun sebanyak 8.3% berbanding minggu sebelumnya.
“Bilangan kes sembuh pada ME 33/2022 juga menurun sebanyak 8.5% iaitu 28,905 kes kepada 26,458 kes.
“Purata kes aktif setiap hari bagi ME 33/2022 adalah 42,010 iaitu terdapat penurunan sebanyak 6% berbanding minggu sebelumnya,” menurut beliau dalam kenyataan berkaitan situasi semasa jangkitan Covid-19 hari ini.
Kemasukan pesakit ke hospital dan pusat kuarantin dan rawatan Covid-19 berisiko rendah (PKRC) awam bagi setiap 100,000 penduduk untuk Kategori Satu dan Dua pula menyaksikan penurunan sebanyak 5% manakala pesakit Kategori Tiga, Empat dan Lima berkurangan sebanyak 15.4% pada ME 33/2022.
Dr Noor Hisham berkata pengisian katil unit rawatan rapi (ICU) pada ME33/2022 meningkat sebanyak 5%, katil bukan kritikal meningkat 1% manakala katil PKRC tiada perubahan berbanding minggu sebelumnya.
Selain itu, peratusan pesakit Covid-19 yang memerlukan alat bantuan pernafasan meningkat 0.3% pada ME33/2022 berbanding ME32/2022.
Beliau berkata kes positif yang dipantau oleh Pusat Penilaian Covid-19 (CAC) di seluruh negara turut menunjukkan sedikit penurunan.
“Bilangan kedatangan pesakit ke CAC menurun sebanyak 5.4%, kes baru yang menjalani pemantauan di rumah menurun sebanyak 9.9% manakala kes yang dirujuk CAC ke hospital menurun sebanyak 21.3%,” katanya sambil menambah purata nilai RT juga menunjukkan penurunan sebanyak 3.1%.
Katanya hasil survelan Covid-19 di lokasi sentinel seluruh negara mendapati sebanyak 101 sampel penyakit seperti influenza (ILI) dikesan positif Covid-19 dengan kadar 14.0% manakala tiada sampel jangkitan pernafasan akut teruk (SARI) dikesan positif Covid-19 dan kekal 1.8% pada ME 33/2022.


Budaya balik kampung bakal dimamah sejarah?

Setiap pagi Hari Raya Aidilfitri, Putri Eliza Megat Nazam akan bangun awal pagi untuk menyediakan sarapan buat seluruh keluarga yang sering mempunyai lemang, rendang dan ketupat selain sajian lauk-pauk kegemaran di musim perayaan.Selesai solat sunat Aidilfitiri, ahli keluarga akan berkumpul di ruang tamu rumah neneknya di Perak bagi acara tradisi memohon restu dan kemaafan.Tradisi ini bagi kebanyakan keluarga Melayu berpusat kepada dua figura keluarga iaitu “atuk” dan “nenek”.Kedua-dua orang tua dalam keluarga ini adalah alasan bagi ratusan ribu keluarga di Malaysia seperti Putri Eliza yang sanggup mengharungi kesesakan lalu lintas selama beberapa jam setiap tahun untuk balik kampung.Kesesakan lalu lintas dan kawasan hentian rehat dan rawat (R&R) adalah petanda kepulangan keluarga di seluruh negara bagi bertemu sanak saudara selama beberapa hari.Namun bagi beberapa keluarga, fenomena balik kampung sudah tidak ada lagi dalam sejarah apabila ahli keluarga tertua meninggal dunia dan yang muda mulai membina hidup di bandar.Bagi Putri Eliza, hal ini mula berubah selepas kematian datuk dan neneknya pada 2019.“Selepas mereka meninggal dunia, setiap keluarga mulai meraikan pagi raya di rumah masing-masing sebelum keluar meziarahi keluarga yang lain. Kami tidak lagi berkumpul di rumah nenek,” katanya.Walaupun dia dan keluarga masih lagi pulang ke kampung untuk beraya, namun suasananya sudah mulai berubah.Bagi Putri Eliza, perubahan itu berlaku selepas kematian datuk dan neneknya.Sementara ramai yang lain tidak lagi pulang ke kampung kerana ibu bapa mereka sudah berpindah ke bandar.Menurut statistica.com, 76.61% warga Malaysia tinggal di kawasan bandar pada 2019.Laman sesawang itu juga mendedahkan peningkatan populasi bandar dari 66% pada 2004 hingga 74% pada 2014.Peningkatan tersebut dijangka akan berterusan memandangkan kebanyakan yang tinggal di pedalaman mulai berhijrah ke kawasan pusat-pusat bandar bagi mencari peluang menaikkan taraf hidup.Zaid Ahmad dari Universiti Putra Malaysia berkata walaupun peghijrahan besar-besaran berlaku, budaya balik kampung tetap akan menurun untuk beberapa tahun akan datang disebabkan urbanisasi.Ketika pihak berkuasa merancang pembangunan dan urbanisasi, taradisi akan mula menguncup dalam masyarakat, katanya.“Kita tidak ambil kita aspek sosial dan budaya dalam program urbanisasi kita dan impak penghijrahan terhadap sistem nilai dan kehidupan kita.“Hakikatnya semakin kurang pelajar dari pedalaman menunjukkan urbanisasi mengambil alih kehidupan kampung,” katanya kepada MalaysiaNow.Menurutnya, orang Melayu, seperti warga Asia lain sangat mementingkan persaudaraan dan menekankan kepentingan hubungan darah daging yang diterjemahkan dengan kaum keluarga dan kerabat yang besar.Namun disebabkan semakin ramai menjadi orang bandar, katanya, nilai-nilai sedemikian mulai hilang sekali gus memberi kesan kepada budaya balik kampung.“Generasi kedua dan ketiga mereka yang berhijrah ke bandar tidak lagi memiliki kenangan kehidupan di kampung. Mereka tidak lagi menyimpan rindu seperti ibu bapa mereka dulu yang sentiasa akan pulang ke kampung di musim perayaan.“Ini ditambah lagi dengan kematian orang-orang tua di kampung, figura utama dalam keluarga,” katanya.“Satu sebab kenapa balik kampung masih hidup ketika ini kerana generasi pertama masih hidup. Dalam kes-kes tertentu, generasi pertama pun tidak lagi pulang balik beraya.”Zaid berkata masalah yang dihadapi ketika ini ialah menguruskan perubahan hidup dari kawasan pedalaman ke kawasan bandar dengan pertimbangan sistem nilai setempat.Menurutnya, naratif alternatif atau seumpamanya adalah diperlukan ketika ini bagi mengekalkan tarikan untuk hidup dalam suasana kampung.“Penghijrahan ke kampung mungkin boleh dilakukan untuk menarik minat orang muda untuk bekerja di kawasan pedalaman jika kita masih mahu mengekalkan budaya dan sistem nilai kita.“Ia boleh dilakukan dengan perancangan yang baik, dengan penekanan kepada akses dan infrastruktur pembangunan di kawasan kampung atau pedalaman.”Beliau turut membayangkan senario di mana orang ramai dalam hidup di kampung namun bekerja di kawasan bandar dengan menggunakan pengangkutan awam seperti kereta api berkelajuan tinggi.“Kehidupan mereka di kampung boleh jadi moden seperti di bandar, dalam masa yang sama mereka boleh menikmati eko sistem di kampung dan hubungan yang lebih akrab antara kaum keluarga.”Namun jika ia berterusan seperti apa yang berlaku ketika ini tanpa apa-apa tindakan, kehidupan kampung akan hanya menjadi cerita-cerita sejarah atau hanya digambarkan dalam filem dan buku.Bagi Zaid, ia merupakan ancaman jangka panjang berbanding krisis Covid-19 yang dihadapi negara ketika ini.“Orang ramai akan pulang ke kampung selepas pandemik berakhir,” katanya.“Buat masa sekarang, tradisi ini masih hidup. Ia adalah perubahan jangka panjang yang perlu difikirkan dan diambil tindakan.”Di Perak, Putri Eliza masih mahu mengekalkan tradisi walaupun perayaan tidak lagi sama seperti sebelum ini dengan ketiadaan datuk dan neneknya.“Kami akan teruskan balik kampung untuk jumpa sanak saudara. Namun mungkin kami tak lama bercuti di kampung seperti sebelum ini. Paling kuat, dua tiga hari.”


Menteri luar cadang OIC tubuh yayasan pendidikan untuk pelarian

Menteri Luar Saifuddin Abdullah mencadangkan penubuhan yayasan pendidikan pelarian di bawah Pertubuhan Kerjasama Islam (OIC) bagi merancang, mempermudah dan membangunkan intervensi dalam semua bidang pendidikan untuk pelarian.
Bercakap pada Seminar Antarabangsa Suruhanjaya Hak Asasi Manusia (OIC-IPRC) Tetap Bebas kelapan di Sepang, Selangor, beliau berkata ini termasuk mengenal pasti institusi sedia ada, awam dan swasta di peringkat sekolah rendah, menengah dan pendidikan tinggi bagi membolehkan pelajar golongan pelarian mendapat pendidikan.
"Kompleks sekolah untuk pelajar pelarian, termasuk aset, perabot, peralatan, pengangkutan dan penginapan pelajar. Kurikulum yang lengkap dan bersesuaian serta bersepadu dan seimbang yang menjamin pendidikan berkualiti," katanya.
Saifuddin turut menggariskan keperluan untuk akreditasi dan pengiktirafan antarabangsa bagi pensijilan, biasiswa untuk pelajar pelarian, latihan guru dan pembangunan kerjaya termasuk untuk guru pelarian serta kursus dan tunjuk ajar bagi menyokong pelajar pelarian.
Bidang lain termasuk urusan undang-undang seperti pasport dan dokumentasi imigresen, kad pelarian dan visa pelajar bagi memastikan tiada halangan pentadbiran untuk mendaftarkan pelajar pelarian.
Beliau berkata yayasan itu juga boleh memudahkan perkongsian dengan pertubuhan bukan kerajaan (NGO) yang bekerjasama dengan pelarian di negara OIC bagi memastikan perkhidmatan perlindungan dan bantuan kepada pelajar pelarian dan keluarga mereka.
“Yayasan sedemikian yang diketuai OIC amat diperlukan dan akan memberi peluang kepada kanak-kanak serta remaja pelarian untuk berubah daripada menjadi “generasi yang hilang” kepada menjadi pemimpin dan penyumbang kepada masa depan, untuk membina negara mereka apabila perang berakhir atau menyumbang kepada pembangunan negara tuan rumah baharu mereka," katanya.
Saifuddin berharap cadangannya akan dimasukkan dalam Deklarasi Kuala Lumpur mengenai Hak dan Akses kepada Pendidikan untuk Pelarian yang akan dibacakan Pengerusi IPHRC Dr Haci Ali Acikgul pada akhir seminar pada Khamis.
Berdasarkan statistik Pertubuhan Bangsa-Bangsa Bersatu bagi Pelarian (UNHCR), Saifuddin berkata sehingga akhir 2021 terdapat kira-kira 27.1 juta pelarian dan 4.6 juta pencari suaka di seluruh dunia.
Saifuddin berkata menurut Pertubuhan Pendidikan, Saintifik dan Kebudayaan PBB (Unesco), 50% pelarian dan pencari suaka dalam populasi global terdiri individu di bawah umur 18 tahun. Bagaimanapun, disebabkan beberapa faktor kebanyakan mereka tidak mempunyai akses kepada pendidikan.
Bagi menyediakan pendidikan kepada pelarian, Saifuddin berkata negara tuan rumah perlu mempunyai keazaman politik yang kuat, perancangan dasar yang bernas dan sumber mencukupi.
“Sebagai antara negara yang menempatkan pelarian buat sementara waktu, kami mengakui masih banyak yang perlu dilakukan dalam menyediakan pendidikan kepada pelarian di negara ini,” katanya.
Beliau berkata sehingga Ogos 2022 hanya 44% (5,046) kanak-kanak pelarian di Malaysia telah mendaftar dalam pendidikan rendah dan 16% (874) belia pelarian mendaftar dalam pendidikan menengah.
Seminar Antarabangsa OIC-IPHRC kelapan bertemakan "Perspektif Islam Dalam Perlindungan Pelarian - Hak dan Akses kepada Pendidikan" dihadiri kira-kira 200 peserta termasuk perwakilan dan pemerhati dari lebih 40 negara.


Kebun akuaponik di tengah hutan konkrit Damansara

Sejak menamatkan pengajian, Emil Jihad menceburkan diri dalam bidang makanan dan minuman.Hampir sedekad dalam industri itu, dia melalui liku dan asam garam menghadapi cabaran perniagaan yang tersendiri.Namun ada satu episod kematian akibat kanser yang dialami seorang teman kepada rakan kongsinya, Tony Yong mengubah fokus lelaki itu beberapa tahun lalu.Emil berkata punca kematian itu mengejutkannya, teman Yong itu mengamalkan diet vegetarian dan sangat menjaga kesihatan.Doktor memberitahu, kanser itu disyaki berpunca daripada racun serangga dalam sayur-sayuran yang diambil oleh rakannya tadi.Emil Jihad membuat pemeriksaan pada anak pokok sayur-sayuran di para akuaponik Fresh Growcer di One Utama, Damansara.Emil dan Yong kemudiannya melakukan penyelidikan yang mendalam dan mendapati semakin banyak kes kesihatan membabitkan racun serangga.Mereka terdorong untuk mengusahakan tanaman yang bebas daripada racun serangga.“Itulah idea teras kami,” katanya ketika ditemui MalaysiaNow.Di ruangan bumbung bangunan One Utama, kedua-dua lelaki itu menukar tapak tempat letak kereta menjadi pemandangan hijau, lengkap dengan sistem akuaponik yang digunakan untuk menanam sayur-sayuran. Kebun itu diberi nama Fresh Growcer (Rooftop Farm @ 1Utama).Di bahagian depan, sayur dan buah-buahan diletakkan di tempat pameran untuk dipilih pengunjung.Di sebelah kiri, pengunjung boleh melihat sendiri kebun akuaponik itu.Terdapat kolam ikan yang diletakkan di bawah yang mana air yang digunakan untuk tanaman akan dikitar semula.“Konsep kita ada tiga, pertama kita tidak menggunakan racun serangga. Kita jemput pelanggan datang dan tengok sendiri.Kalau ada racun, ikan itu akan mati.”Pekerja Fresh Growcer menjalankan kerja pembersihan pada daunan sayur di kolam yang menempatkan ikan talapia yang ditanam secara hidroponik tanpa menggunakan tanah di Damansara.Sejak dibuka dua bulan lalu, kebun Fresh Growcer kini mempunyai 20 jenis produk yang ditawarkan. Kategori utama ialah tanaman Asia (Asian leafy) dan tanaman Eropah (European leafy).Tanaman Asia termasuk pelbagai jenis sawi, bayam dan kangkung manakala tanaman Eropah yang didapati seperti kale dan salad.“Jualan tertinggi kami sering bertukar-tukar. Kalau ada tanaman baru yang diperkenalkan, tanaman itu yang digemari pembeli.“Setakat ini produk tertinggi kami ialah Italian lettuce, butterhead lettuce, green coral dan sawi,” katanya.Selain itu, Emil berkata kebunnya juga akan memulakan tanaman cili, ketumbar dan selasih.Konsep kedua, katanya ialah petik sendiri atau self harvest. Pelanggan boleh datang ke kebun tersebut dan mengambil sendiri tanaman yang ingin dibeli.“Walaupun anda boleh beli sayuran organik di pasar raya, sayur-sayuran itu dipetik tiga ke lima hari sebelum dia sampai. Apabila akar sayur dipotong, hampir separuh nutrisi sudah keluar.“Dengan self-harvest, akar sayur itu tidak ditanggalkan. Dengan cara ini, tidak perlu masuk peti ais pun dia boleh kekal segar. Hanya perlu letakkan sayuran tersebut dalam bekas berisi air, ia akan terus hidup,” katanya.“Menerusi konsep ketiga iaitu perladangan hijau, kebun itu direka untuk menjadi lestari sebaik mungkin.“Ada banyak kebun urban yang menggunakan lampu glow, kita tidak menggunakannya kerana di kawasan atas ini, kita boleh dapat cahaya matahari,” katanya.Pengasas Fresh Growcer, Emil Jihad memberi makan ikan air tawar di dalam kolam di kebun akuaponik Fresh Growcer di One Utama, Damansara.Ikan yang diletakkan dalam kolam air akuaponik itu juga berfungsi sebagai “pembekal” baja apabila najis ikan dikitar semula menerusi sistem air.Emil menambah, kebun akuaponik itu juga tidak menggunakan sistem penyaman udara.Ia menggunakan kipas biasa yang tidak membabitkan penyejuk tiruan (artificial coolant).Antara kelebihan teknik akuaponik berbanding tanaman biasa ialah penjimatan ruang dan kurangnya pembaziran bahan-bahan tertentu seperti air.Namun seperti tanaman lain, sayur-sayuran terdedah kepada kulat dan penyakit.Kuncinya ialah menyelesaikan masalah tersebut dengan segera.Mengenai perancangan masa depan Fresh Growcer, Emil berkata dia sedang merancang untuk mengadakan perkhidmatan penghantaran kepada kawasan setempat.Dalam aspek kesedaran masyarakat awam, Emil mahukan Fresh Growcer menjadi pusat eko-pelancongan yang mana orang ramai boleh datang belajar mengenai perladangan lestari.


200,000 terjejas akibat banjir di Yaman

Sekurang-kurangnya 77 orang terkorban termasuk kanak-kanak, dalam kejadian banjir yang melanda sejak pertengahan Julai hingga pertengahan Ogos serta menjejaskan lebih 200,000 penduduknya, menurut Pertubuhan Bangsa-Bangsa Bersatu (PBB) pada Rabu, lapor Xinhua.
Hujan lebat mencetuskan kejadian banjir di 16 dari 20 bahagian di negara itu, menurut Pejabat PBB bagi Penyelarasan Hal Ehwal Kemanusiaan (OCHA).
"PBB dan rakan kongsinya sedang berusaha menyalurkan bantuan kepada keluarga yang paling teruk terjejas dengan menyediakan tempat tinggal, makanan, air, perkhidmatan sanitasi dan kebersihan serta bekalan penting yang lain," menurut OCHA.
Pertubuhan Makanan dan Pertanian PBB menerusi laporan awalnya memberi amaran hujan lebat akan berterusan sehingga Sabtu di kebanyakan kawasan, dan menjejaskan 20,000 penduduk.
OCHA memaklumkan akibat kekurangan dana, ia menghadkan tindak balas rakan kongsi kemanusiaan terhadap misi bantuan banjir, dengan banyak unit utama bantuan kemanusiaan berdepan isu kekurangan dana yang kritikal.
Unit penyelarasan dan pengurusan kem telah menerima kurang daripada satu peratus pembiayaan yang diperlukan tahun ini.
Unit Mekanisme Tindak Balas Pantas Yaman masih belum menerima sebarang pembiayaan.
Badan dunia itu menggalakkan semua penderma untuk meningkatkan sokongan bagi menyokong pelan tindak balas kemanusiaan di Yaman, menurut OCHA.


'Merompak' undi golongan tidak celik politik

Di alam media sosial dan internet, terlalu banyak maklumat yang disebarkan.
Sebagai seorang pengundi, info politik masuk bertubi-tubi melalui WhatsApp, Facebook, Twitter, Telegram, Instagram dan sebagainya.
Gambar dan video yang disunting pelbagai cara atas nama “troll” dengan tujuan memburukkan pihak yang tidak disukai disebar sewenang-wenangnya.
Bagi yang mengikuti perkembangan politik secara dekat, mereka mudah menentukan sama ada maklumat diterima itu adalah berita benar ataupun palsu.
Bagaimana pula dengan rakyat yang tidak mengikuti perkembangan politik?
Di sinilah bahayanya sistem demokrasi.
Semua ahli politik tahu apa yang penting ialah siapa dipangkah pengundi pada kertas undi semasa hari pengundian.
Asalkan diri sendiri yang dipangkah, segalanya adalah halal.
Jika pengundi mengundi atas maklumat palsu, ia bukannya satu jenayah.
"Merompak" undi seseorang yang tidak celik politik untuk mengundi diri adalah satu kehebatan perang strategi dan taktikal dalam politik.
Ini boleh dianggap sebagai satu seni pemasaran.
Pemasaran politik ini laris di Malaysia apabila ramai di antara rakyatnya terutamanya netizen yang hanya tahu membaca tajuk berita dan caption gambar lalu terus mempercayai sesuatu maklumat.
Apatah lagi kalau maklumat palsu ini disebar dengan sengaja secara berulang-ulang demi matlamat politik?
Contohnya, berapa ramai netizen yang mempercayai fitnah bahawa Presiden PAS Abdul Hadi Awang baru-baru ini berkahwin sekali lagi kerana mempercayai sekeping gambar perkahwinan anak beliau disunting oleh pihak berniat jahat?
Pada Pilihan Raya Umum ke-15 (PRU15), rakyat akan mengundi berdasarkan kepercayaan kepada maklumat yang sampai padanya.
Sama ada maklumat itu fitnah atau benar sudah tidak penting.
Intelek, emosi dan kecelikan seseorang menjadi penentu.
Memandangkan PRU15 sudah dekat, pelbagai maklumat akan disebar demi satu keputusan untuk memangkah siapa di kertas undi.
Mereka yang berpolitik tanpa etika akan cuba segalanya.
Mereka juga bersedia menghadapi segalanya dari musuh mereka.
Soal negara, kestabilan, perpaduan dan integriti tiada nilai pada waktu-waktu ini.
Sebab semua berfikiran ada lima tahun untuk membinanya semula setelah menang.
Sedarlah rakyat Malaysia, sama ada kalian mempedulikan perkembangan politik ataupun tidak, politik akan mempunyai kesan kepada hidup kalian jika majoriti tersilap mengundi.


Najib gugurkan firma Zaid Ibrahim dalam rayuan kes SRC

Najib Razak menggugurkan firma guaman Zaid Ibrahim Suflan Th Liew & Partners (ZIST) daripada mewakilinya dalam rayuan kes akhir untuk membatalkan sabitan dan hukuman penyelewengan RM42 juta dana SRC International, kata  peguam Hisyam Teh Poh Teik di Istana Kehakiman hari ini.
Keputusan Najib itu dibuat sehari selepas Hisyam memohon untuk menarik diri daripada mewakili bekas perdana menteri itu, mengatakan beliau memerlukan lebih banyak masa kerana tidak bersedia menghadapi kes itu..
Bagaimanapun, panel lima hakim diketuai Ketua Hakim Negara Tengku Maimun Tuan Mat sebulat suara menolak permohonannya, mengatakan berdasarkan fakta peguam gagal memberikan alasan yang mencukupi untuk menarik diri.
“Teruskan,” kata Tengku Maimun Tuan Mat yang mengetuai panel lima hakim selepas Hisyam memberitahu perkara tersebut.
Berikutan itu, timbalan pendakwa raya V Sithambaram memulakan penghujahannya.
Pada 26 Julai, ahli Parlimen Pekan itu melantik ZIST untuk mewakilinya dalam rayuan terakhir bagi mengenepikan sabitan dan hukuman atas kesalahan penyelewengan RM42 juta dana SRC International Sdn Bhd selepas menamatkan perkhidmatan firma guaman Tetuan Shafee & Co berkuat kuasa serta-merta.
Beliau juga melantik Hisyam, daripada Tetuan Hisyam Teh sebagai peguam utamanya untuk menggantikan Muhammad Shafee Abdullah.
Semalam, mahkamah menolak permohonan Hisyam untuk menarik diri daripada mewakili Najib dan memerintahkan pihak pendakwaan membentangkan penghujahan.


Misi cari wartawan, pakar Orang Asli di hutan Amazon diteruskan

Menteri Kehakiman Brazil Anderson Torres pada Selasa berkata usaha mencari wartawan Britain Dom Phillips dan pakar peribumi Bruno Pereira, yang hilang sejak awal bulan ini di hutan hujan Amazon diteruskan.Torres berkata Phillips dan Pereira hilang di kawasan yang sukar, lapor Agensi Anadolu memetik agensi berita rasmi Brazil, Agencia Brasil.Mengenai pasukan keselamatan, Torres berkata: “Pencarian diteruskan seperti yang saya janjikan. Saya bertemu dengan menteri Amerika Syarikat dan Britain. “Saya berjanji tidak akan menghentikan pencarian dengan menggunakan semua kemudahan yang ada di kawasan itu.”Phillips, 57, bekerja untuk akhbar The Guardian, berpangkalan di Britain dan mengembara ke wilayah itu untuk menulis buku mengenai Orang Asli di Amazon. Sementara Pereira, 41, merupakan pakar di Yayasan Peribumi Nasional Brazil. Mereka berdua hilang sejak 5 Jun lalu.


Bekalan air di lebih 800 kawasan Lembah Klang pulih

Sejumlah 888 kawasan atau 69 peratus daripada 1,279 kawasan yang mengalami gangguan bekalan air berikutan henti tugas Loji Rawatan Air (LRA) Sungai Selangor Fasa 1, 2, 3 dan Rantau Panjang akibat pencemaran pada Selasa lepas, menerima bekalan air sepenuhnya setakat 6 pagi tadi.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata baki 391 kawasan masih dalam proses pemulihan.“Pengguna disarankan untuk membiarkan air pili mengalir sehingga jernih sebelum digunakan.“Air Selangor berharap pengguna yang mendapat bekalan air akan menggunakannya secara berhemat bagi memastikan proses pemulihan di kawasan yang terjejas berjalan lancar seperti dijadualkan,” katanya dalam kenyataan.Menurutnya, wilayah Kuala Selangor mencatat peratus pemulihan tertinggi iaitu 99 peratus diikuti Kuala Langat (80 peratus), Hulu Selangor (87 peratus), Kuala Lumpur (75 peratus), Petaling (60 peratus), Gombak (55 peratus) dan Klang/Shah Alam (51 peratus).Elina berkata bantuan bekalan air alternatif di pili-pili awam dan Pusat Khidmat Setempat (PKS) masih disediakan untuk kemudahan pengguna yang terlibat dengan gangguan bekalan air tidak berjadual itu.


Makan di restoran, aktiviti sosial, perniagaan dibenar beroperasi semula

Majlis Keselematan Negara dipengerusikan Perdana Menteri Sementara Muhyiddin Yassin hari ini membenaran restoran menerima pengunjung untuk “dine-in” di premis bermula esok selepas lebih lima bulan dilarang.Seperti pengumuman terdahulu, hanya pelanggan yang mendapat vaksin lengkap dibenarkan untuk makan di premis restoran.Aktiviti-aktiviti lain turut dibenarkan termasuk sukan yang memerlukan kontak fizikal, rekreasi dan pasar malam.Muhyiddin dalam kenyataan sama turut memberi amaran terhadap sesiapa mengingkari prosedur operasi standard (SOP) kesihatan bakal dikenakan tindakan penguatkuasaan termasuk diarahkan tutup dan denda.Muhyiddin berkata pertimbangan yang dibuat pada hari ini mengambil kira perkembangan positif kadar vaksinasi lengkap populasi dewasa di seluruh negara yang melebihi 50%.Pencapaian ini adalah lebih awal daripada yang disasarkan sebelum ini iaitu 31 Ogos 2021.Beliau berkata mesyuarat MKN turut mengambil maklum perkembangan awal yang positif daripada Program Imunisasi Covid-19 Kebangsaan (PICK) di beberapa buah negeri iaitu di WP Labuan, Sarawak, Negeri Sembilan dan negeri-negeri Lembah Klang (Selangor, Kuala Lumpur dan Putrajaya)“Data yang dikumpul oleh kementerian kesihatan Malaysia (KKM) menunjukkan bahawa setakat ini, kesemua negeri yang dinyatakan mula menunjukkan penurunan bilangan kes bagi kategori 3 hingga 5 apabila liputan dos lengkap vaksin Covid-19 bagi populasi dewasa (18 tahun dan ke atas) telah melebihi 40%,” katanya.Beliau berkata data daripada Crisis Preparedness Response Centre (CPRC) bagi Hospital menunjukkan situasi di Jabatan Kecemasan di Lembah Klang juga bertambah baik.Muhyiddin berkata perincian bagi kemudahan-kemudahan yang baru saya umumkan ini akan dikeluarkan oleh MKN dalam waktu yang terdekat.


Jika benar Anwar rapat dengan Arafat, tarik balik kenyataan pro Israel, soal Bersatu

Bersatu sekali lagi menggesa Anwar Ibrahim untuk berterus-terang dalam pendiriannya mengenai Israel, mengatakan dakwaan presiden PKR baru-baru ini bahawa beliau "pejuang nombor satu Palestin" tidak meredakan kebimbangan terhadap kenyataannya pada 2012 yang mempertahankan negara Zionis itu.
Timbalan Presiden Bersatu Ahmad Faizal Azumu berkata Anwar mesti menarik balik kenyataan yang diterbitkan oleh The Wall Street Journal, di mana beliau dilaporkan berkata akan "menyokong kesemua ikhtiar untuk membela keselamatan negara Zionis Israel itu daripada apa-apa ancaman keselamatan".
"Saya menyeru Dato’ Seri Anwar Ibrahim, sebagai calon PM Pakatan Harapan untuk segera menyatakan sama ada beliau akan menarik balik atau tidak kenyataan tersebut.
“Rejim Israel harus mendapat mesej yang amat jelas bahawa pemimpin negara ini tidak akan berkompromi sama sekali dengan mereka," kata Faizal dalam kenyataannya hari ini.
Beliau memberikan respons terhadap sebuah laporan memetik Anwar yang mengatakan beliau mengangkat perjuangan rakyat Palestin, beberapa hari selepas Bersatu mempersoalkan mengapa seorang suspek agen upahan Mossad bergambar sambil mengibarkan bendera PKR.
Raibafie Amdan, salah seorang daripada beberapa suspek yang didakwa menculik Omar ZM Albelbaisy Raeda di Kuala Lumpur bulan lalu, dirakam mengibarkan bendera PKR dalam sebuah hantaran media sosial oleh isterinya, Nidarahayu Zainal, yang turut didakwa atas penculikan itu.
Insiden itu mencetuskan kebimbangan mengenai jaringan Mossad dalam negara bagi menjalankan operasi rahsia menggunakan agen upahan tempatan.
Berikutan pembongkaran itu, PKR menjarakkan diri daripada pasangan tersebut, mengatakan ia tiada kaitan dengan parti dan tidak boleh menghalang "tindakan dan pilihan mereka".
Namun, ia mencetuskan semula kecaman ramai terhadap kenyataan kontroversi pemimpin PKR itu yang menyokong keselamatan Israel, di mana ia juga turut mendapat kecaman kedutaan Palestin di Malaysia.
‘Rapat dengan Yasser Arafat’
Bagi menjawab Faizal, Anwar mendakwa beliau rapat dengan pemimpin Palestin Yasser Arafat yang sudah meninggal dunia.
“Walaupun ketika saya dipenjarakan, Yasser menulis surat panjang kepada Dr Mahathir Mohamad, yang ketika itu menjadi perdana menteri, menjelaskan bahawa beliau melakukan kesilapan kerana meletakkan saya di penjara,” katanya dalam laporan Malay Mail.
MalaysiaNow bagaimanapun tidak dapat mengesahkan dakwaan Anwar tersebut.
Dalam kenyataannya, Faizal berkata jika benar apa yang didakwa oleh Anwar itu, maka tidak sepatutnya sukar untuk beliau menarik balik kenyataan yang menyokong Israel.
“Mengelak daripada menjawab atau memberi penjelasan yang kabur sudah menjadi ciri Anwar yang dikenali ramai,” katanya lagi.
Beliau turut seorang pemimpin seperti Anwar atau mana pemimpin perlu mengelak dari sifat “takabbur”dengan menggelar diri sebagai pejuang nombor satu Palestin di Malaysia.
"Saya sendiri  telah ditangkap oleh tentera komando Israel pada tahun 2010 bersama 5 orang aktivis Malaysia ketika menaiki kapal flotilla Rachel Corrie untuk memberi bantuan kemanusiaan kepada rakyat Palestin.
"Tetapi saya tidak pernah menepuk dada dan menggelar diri sebagai pejuang palestin nombor satu."


Polis wanita didakwa aib kehormatan lans koperal, pemuda dan ugut warga emas

Seorang inspektor wanita yang tular di media sosial baru-baru ini dihadapkan di dua Mahkamah Majistret Selayang atas dua pertuduhan mengaibkan kehormatan seorang anggota polis berpangkat lans koperal dan seorang pemuda serta satu tuduhan melakukan ugutan jenayah ke atas seorang wanita warga emas.
Sheila Sharon Steven Kumar, 35, membuat pengakuan tidak bersalah bagi ketiga-tiga pertuduhan  itu selepas pertuduhan terhadapnya dibacakan di hadapan Majistret Nur Hafizah Rajuni dan Majistret Chai Guan Hock.
Di hadapan Majistret Nur Hafizah, wanita itu didakwa menyebut berkenaan pangkat lans koperal dengan cara tidak wajar kepada Lans Koperal Abdul Arif Farhan Abdul Razak dengan maksud untuk mengaibkan kehormatannya di No 8, Jalan SG 1/1, Taman Sri Gombak, pada 1.25 tengah hari, 15 Jun lepas.
Dia dituduh mengikut Seksyen 509 Kanun Keseksaan yang memperuntukkan hukuman penjara maksimum lima tahun atau denda atau kedua-duanya, jika sabit kesalahan.
Timbalan Pendakwa Raya Anis Farhah Ahmad Hilmi mencadangkan jaminan RM5,000 dengan seorang penjamin, namun peguam M Manoharan yang mewakili Sheila memohon anak guamnya dikenakan jaminan bon atau jaminan paling rendah dengan alasan dia berkhidmat dengan Polis Diraja Malaysia (PDRM) sejak tujuh tahun lepas dan tertuduh daripada keluarga yang baik.
"Ayah tertuduh hadir sebagai penjamin dan untuk makluman, ayahnya merupakan bekas pegawai polis yang telah berkhidmat di PDRM selama 39 tahun. Anak guam saya hanya mahu mendisiplinkan pengadu," kata Manoharan.
Di hadapan Majistret Chai, wanita itu didakwa mengugut M. Silverkoomarie, 69, dengan niat untuk mendatangkan kegentaran kepada wanita warga emas itu pada 12 tengah hari di tempat dan tarikh sama, mengikut Seksyen 506 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.
Pegawai polis wanita itu juga didakwa menghina kesopanan seorang lelaki, P. Taneswaran, 31, dengan berkata "you tengok badan you, gemuk, botak dan badak sumbu" di lokasi dan tarikh sama, pada 1 tengah hari.
Dia dakwa mengikut Seksyen 509 Kanun Keseksaan.
Prosiding dikendalikan Timbalan Pendakwa Raya Wan Nur Iman Wan Ahmad Afzal.
Mahkamah membenarkan tertuduh diikat jamin RM5,000 dengan seorang penjamin bagi ketiga-tiga pertuduhan dan menetapkan 7 Ogos ini untuk sebutan semula kes.


Umno pastikan calon hadapi PRU15 tidak 'besar kepala', kata Zahid

Umno akan memastikan calon yang dipilih bagi Pilihan Raya Umum Ke-15 (PRU15) adalah pemimpin yang mempunyai disiplin tinggi, tidak "besar kepala" serta berani mempertahankan parti itu daripada diperlekehkan.
Presidennya, Ahmad Zahid Hamidi berkata lima pemimpin tertinggi Umno bakal memilih calon yang tidak bersuara sumbang terhadap kepimpinan mereka sendiri, selain mempunyai sokongan akar umbi kuat tanpa mengira tempat bertanding.
“Sudah tibanya Umno yang mahu kestabilan dalaman Umno dan memastikan tidak akan muncul suara-suara sumbang daripada Umno yang mengkritik Umno sendiri selepas pilihan raya umum nanti. Ini bermakna pemilihan calon Umno pilihan raya kali ini sangat mustahak.
“Tugas ini amat mencabar bagi Top 5, namun bagi kestabilan politik masa depan, keharmonian parti, disiplin parti, agar pisang tidak berbuah dua kali maka kali ini, Umno amat serius bagi memastikan calon terbaik tersebut mempunyai jiwa dan roh Umno yang luhur,” katanya dalam catatan di Facebook, hari ini.
Zahid berkata Umno mahu individu yang dipilih sebagai calon benar-benar meletakkan keutamaan pada perjuangan parti itu dan Barisan Nasional (BN) dan bukannya perjuangan individu melebihi parti.
“Mana-mana berkepala besar, berasa dirinya lebih besar daripada perjuangan parti sewajarnya tahu kedudukan dirinya.
“Ada yang ketika pembubaran Parlimen baru sedar bahawa dirinya sebenarnya milik parti, segala yang dinikmati termasuk jawatan yang pernah dipegang sebab atas dasarnya dirinya adalah ahli Umno, bukannya ahli atau mewakili suara Bersatu atau PAS mahu pun parti lain di luar,” katanya.
Sementara itu, Zahid yang juga pengerusi BN mengakui banyak perkara yang telah dipelajari oleh BN daripada kekalahan pada 2018, dengan yang utama ialah kesedaran mengenai erti kesetiaan terhadap parti.
“Ketika itulah BN diuji apabila ramai pemimpin Umno lari lintang-pukang menyelamatkan diri. Ada yang melompat parti, ada yang menjadi pengkhianat parti, terdapat juga menjauhi diri daripada Umno. Ini perit bagi Umno akan tetapi ia juga merupakan suatu hikmah kepada Umno.
“Pembersihan dalaman Umno berlaku secara automatik apabila golongan oportunis ini dapat dikenal pasti melalui sikap, kenyataan dan tindak tanduk mereka,” katanya, menambah ia sekurang-kurangnya dapat menjadi petunjuk arah penting dalam konteks pemilihan calon BN.